text:
Igitaramo Byumvuhore azaririmbamo mu Mujyi wa Kigali cyiswe ‘Inkera y’umubano’, kizaba kuwa 30 Ukuboza 2016, cyateguwe na Ruremire Focus uzwi cyane mu ndirimbo zifite umudiho gakondo wa Kinyarwanda.
Ruremire yaherukaga gutegura igitaramo gikomeye mu mpera za 2014, icyo gihe nabwo yaririmbanye na Byumvuhore, Cécile Kayirebwa na Beni Ngabo Kipeti. Baririmbiye mu bice bitandukanye by’igihugu mu bitaramo byahuruje abantu ibihumbi kuva ku bakibyiruka kugeza ku basheshe akanguhe.
Yateguye ikindi gitaramo kizaba kuwa 30 Ukuboza 2016, aho azafatanya na Byumvuhore Jean Baptiste usanzwe atuye mu Bubiligi, Masamba Intore, Ben Kipeti n’abandi baririmbyi bakomeye bataratangazwa.
Ruremire umaze iminsi azenguruka mu bitaramo muri Autriche na Australia yasoreje urugendo rwe mu Bubiligi aho yabonaniye na mugenzi we Byumvuhore banoza iby’igitaramo bazahuriramo.
Uyu muhanzi yabwiye IGIHE ko bemeranyije bidasubirwaho ko bazaririmbana ndetse ngo icy’uyu mwaka kizaba gifite imbaraga kurusha ibyabaye mu mwaka wa 2014.
Yagize ati “Byumvuhore twamaze kwemeranya ko azaza kuko twabonaniye mu Bubiligi, hari n’abandi bahanzi bakomeye nkivugana na bo. Abari mu Rwanda bo navuga ko hafi ya bose twamaze kwanzura ko bazamfasha barimo Masamba Intore na Kipeti. Abasigaye nzagera igihe cyo kugaruka mu Rwanda twaramaze kubinoza neza.”
Yongeraho ati “Mu byo ahishiye Abanyarwanda ni uko iki gitaramo yagishyizemo ingufu, umudiho uzaba ari umudiho ku buryo abakunzi b’umuziki bazashira ipfa n’imbeho mu nda. Afite indirimbo nshya yifuza kuzaririmba bwa mbere nagera i Kigali, hari byinshi bishya afite abantu batarumva ku buryo muri icyo gitaramo bizaba bimeze neza.”
Byumvuhore afite indirimbo nshya nyinshi atarasohora azaririmba bwa mbere i Kigali, zirimo iyo yahaye IGIHE yitwa ‘Nanjye Ndaje’ iri mu njyana ituje igaherekezwa n’uruvange rw’imirya ya gitari ari nabyo bikunze kwiganza mu bihangano bye.
Yavuze ko azagera i Kigali kuwa 18 Ukuboza 2016 aje kwitegura igitaramo azakora mu mpera z’uyu mwaka ari nacyo gikomeye kurusha ibyo yakoze byose.


c: text/html

text:
IS0MO RYA MBERE
Igitabo cy’Ivugururamategeko (Ivug 5, 12-15)
Ku musozi wa Sinayi Imana itanga iri tegeko iti 12«Urajye wubahiriza umunsi w’isabato, uwegurire Imana nk’uko Uhoraho Imana yawe yabigutegetse. 13Uzakore imirimo yawe yose mu minsi itandatu, 14naho uwa karindwi ni isabato y’Uhoraho Imana yawe. Ntuzagire umurimo n’umwe ukora: ari wowe, ari umuhungu wawe, ari umukobwa wawe, ari umugaragu wawe, ari umuja wawe, ari ikimasa cyawe, ari indogobe yawe, ari irindi tungo ryawe iryo ari ryo ryose, ari n’umusuhuke waje iwanyu, kugira ngo umugaragu wawe n’umuja wawe na bo baruhuke nkawe. 15Ujye wibuka ko wari umucakara mu gihugu cya Misiri, maze Uhoraho Imana yawe akagukuzayo imbaraga n’umurego by’ukuboko kwe : ngicyo igituma Uhoraho Imana yawe yagutegetse kubahiriza umunsi w’isabato.»
ZABURI (Zab 81 (80),3-4, 5-6ab, 6c-8a, 10-11b)
Inyik/ Nimuze tuvugirize impundu Uhoraho, we mbaraga zacu.
Ngaho nimuririmbe, muvuze ishako,
mucurange inanga ijyane n’iningiri.
Nimuvuze impanda ku mboneko y’ukwezi,
no ku nzora yako, umunsi wacu w’ibirori.
Iryo ni itegeko muri Israheli
Ryishyiriweho n’Imana ya Yakobo.
Itegeko yashinze inzu ya Yozefu,
igihe yibasiye igihugu cya Misiri
Ndumva imvugo idasanzwe
«Urutugu rwe naruruhuye umuzigo,
n’ibiganza bye birekura agatebo!
Igihe untakambiye uri mu kaga ndagutabara.
Iwawe ntihakabe imana yindi,
ntugapfukamire imana y’imvamahanga!
Ndi Uhoraho Imana yawe,
yakuvanye mu gihugu cya Misiri!»
ISOMO RYA KABIRI
Ibaruwa ya kabiri Mutagatifu Pawulo Intumwa yandikiye Abanyakorinti (2 Kor4, 6-11)
Bavandimwe, 6Imana yivugiye iti «Urumuri nirwakire mu mwijima», ni Yo ubwayo yamurikiye mu mitima yacu ngo tumenye ikuzo ryayo ribengerana ku ruhanga rwa Kristu. 7Ariko uwo mukiro tuwutwaye mu tubindi tumeneka ubusa, bigatuma bose babona ko ubwo bubasha buhanitse buturuka ku Mana, aho kutwitirirwa. 8Baraduhutaza hirya no hino ariko ntidutembagara; turagirijwe ariko tugatambuka ; 9turaburagizwa ariko ntidushyikirwa; twatuwe hasi ariko ntiduheranwa. 10Igihe cyose tugendana imibabaro y’urupfu rwa Kristu, kugira ngo n’ubuzima bwe bwigaragaze mu mubiri wacu. 11N’Ubwo turi bazima bwose duhora tugabizwa urupfu duhorwa Yezu, kugira ngo ubugingo bwe bugaragarire muri iyi mibiri yacu y’impfabusa.
IBANGONDIRIMBO RIBANZIRIZA IVANJILl (2 Kor 3, 6.17)
Alleluya Alleluya.
Roho w’Imana atanga ubuzima,
kandi aho Roho wa Nyagasani ari ni ho haba ubwisanzure.
Alleluya.
IVANJILI
+ Mariko (Mk 2,23-28 ; 3,1-6)
23Umunsi umwe ku isabato Yezu anyura mu mirima y’ingano, abigishwa be batangira kugenda bazimamfuza. 24Abafarizayi ni ko kumubwira bati «Dore re! Kuki bakora ibibujijwe ku isabato?» 25Arabasubiza ati «Ntimwasomye uko Dawudi yabigenjeje, igihe ashonje akabura uko agira, we n’abo bari kumwe? 26N’uko yinjiye mu Ngoro y’lmana mu gihe cy’Abiyatari umuherezabitambo mukuru, akarya imigati y’umumuriko atashoboraga kurya kuko yari igenewe abaherezabitambo bonyine, kandi akayihaho n’abari kumwe na we?» 27Nuko Yezu arababwira ati «Isabato ibereyeho umuntu, nta bwo ari umuntu ubereyeho isabato! 28Ni cyo gituma Umwana w’umuntu agenga ndetse n’isabato!»
3,1 Nuko yongera kwinjira mu isengero, maze ahasanga umuntu wari ufite ikiganza cyumiranye. 2Ubwo bagenzuraga Yezu ngo barebe ko amukiza ku munsi w’isabato, bagira ngo babone icyo bamurega. 3Nuko abwira uwo muntu wari ufite ikiganza cyumiranye ati «Haguruka uze hano hagati!» 4Maze arababwira ati «Ni iki cyemewe ku munsi w’isabato, ari ukugira neza cyangwa ari ukugira nabi? Ari ugukiza umuntu cyangwa se kumwica?» Nyamara bo baraceceka. 5Nuko abararanganyamo amaso arakaye, ashavujwe n’imitima yabo yanangiye. Ni ko kubwira uwo muntu ati «Rambura ikiganza cyawe.» Nuko arakirambura kirakira. 6Abafarizayi basohotse, baherako bajya inama n’Abaherodiyani yo gushaka uko bamwicisha.

robotstxt: allowed

filter: keep


text:
1. Abagore b’abanyafrika bifite intego yo kuba muri Afrika irangwa n’ amahoro aho nta mupfakazi w’intambara no gupfa bidafite ubusobanuro uzongera kubaho, umugabane uzaba udafite ihohoterwa rishingiye ku gitsina n’abayobozi bakunda ruswa. Abagore bo muri Afrika bifuza kuzaba mu mugabane urangwa no kuba warateye imbere mu nzego zose.
2. Abagore bo muri Afrika bifuza kubona amategeko agenga amasoko azaba arengera inyungu za buri wese, ndetse abagore nabo bagashyigikirwa mu bikorwa by’ubucuruzi bakanagiramo uruhare mu buyobozi bw’ibikorwa by’ubucuruzi kandi buri wese akazaba yihagije mu biribwa.
3. Abanyafurikazi barashaka ko mu myaka 50 iri imbere nta mugore w’umunyafurika uzaba agifatwa nk’umukene ukeneye ubufasha bw’abandi, ahubwo bakaba bazaba ari abagore bafite intego kandi bakagira uburenganzira bungana n’ubwa abagabo mu gufata ibyemezo haba muri sosiyete, muri politiki, mu bukungu no mu muco
4. Abagore bo muri Afrika ntibifuza guhora bitwa abayobozi b’ejo ahubwo bigomba gushyirwa mu bikorwa bakitwa abayobozi b’uyu munsi. Ikiyongereye kuri ibyo bagomba kugira uruhare mu kuvumbura udushya muri tekinoloji, ubuhinzi no mu nganda.
5. Ikindi abagore bo muri afurika bifuza kuzaba bagezeho mu myaka 50 iri mbere, ni uko abanyafurika baba bamaze gusobanukirwa n’uburinganire bw’umugore n’umugabo kandi bigashyirwa muri gahunda ku buryo buri wese abona ibyiza byo gushyigikira umugore kuko iyo umugore ashyigikiwe umugabo we n’abamukomokaho bose batera imbere.
6. Abagore bo muri Afrika kandi bahamagarira abagabo kwifatanya nabo mu gushaka ibisubizo byatuma ikinyejana cya 21 gica ukubiri n’ivangura rishingiye ku gitsina.
Uwanditse izi ntego mu kinyamakuru the guardian yongeyeho ko abanyafrika bagomba kurebera k ’u Rwanda mu guha ubagore imyanya mu nzego zifata ibyemezo.
Source : the guardian.com


text:
Simenye ko aribwo bwa nyuma
Umuhanzi Byumvuhore
Icyo gihe izuba ryariho rirenga
Mu muhanda uva ku kiriziya i Gatagara
Ari kumwe n’umurwaza we
Bagendaga bitemberera
Bagaseka bagatwenga ariko bababaye x2
Simenye ko ari bwo bwa nyuma x2
Na njye nariho ntemberana n’inshuti yanjye
Tubabonye tugenda tubasanga
Bahagarara kuturamutsa
Duhagararana akanya gato
Twaganiriye macyeya ariko ahishe byinshi x2
Simenye ko ari bwo bwa nyuma x2
Yarihanganaga akavuga ariko ananiwe
Yarihanganaga agaseka ariko ababaye
Yari yitwaje akabando ke
Izuba rirasa ku ruhanga rwe
Tubonye ananiwe tumusezeraho ngo yigendere x2
Sinari nzi ko ari bwo bwa nyuma x2
Aduha umukono aradukomeza cyane
Murebye mu maso mbona indoro ye irahindutse
Yari ihishe byinshi atavuze
Nyamara ukabona ivuga ngo
Bana banjye murabeho ndagiye
Mbasabye gukundana nk’uko nabakunze
Mbasabye gufashanya aho muri hose
Simenye ko ari bwo bwa nyuma x2
Ubwo yahise ajya kwivuriza i Buraya
Jye nkagira ngo i Burayi nta kibananira
Nyuma inkuru mbi itaha i Rwanda
Ngo Rurema yaramuhamagaye
Naherutse abarira, n’abahogora b’i Gatagara x2
Numvaga atari bwo bwa nyuma x2
Bajya bavuga ko Imana igira imbabazi
Abandi yabahaye amaguru twe iduha Ferepo
Abandi yabahaye amaso twe iduha Yozefu
Abandi yabahaye kumva twe iduha Ndagije
None se ubu yamujyanye he?
None se ubu yaduhoye iki?
Burya koko waragiye twarabyemeye
Nta wundi ferepo uzabaho mu nsi y’ijuru oya ntawe x2
Urabeho mubyeyi
Sinari nzi ko ari bwo bwa nyuma
Nyir’ibihembo azaguhembe.
Read more at http://jbyumvuhore.e-monsite.com/pages/nyiribihembo-azaguhembe/simen.html#O3x7R27hILyyCR3V.99


text:
Musomyi w’urubuga rwa Imirasire abinyujije kuri email yatwandikiye agisha inama y’icyo yakora bitewe n’uko arangiza vuba mu gihe cyo gutera akabariro iyo umugore we amusanze muri Amerika mu biruhuko.
Musomyi w’urubuga rwa Imirasire abinyujije kuri email yatwandikiye agisha inama y’icyo yakora bitewe n’uko arangiza vuba mu gihe cyo gutera akabariro iyo umugore we amusanze muri Amerika mu biruhuko.
Yagize ati"Nitwa Thomas ariko sindibuvuge irindi zina ryanjye kuko hari abanyarwanda bashobora kumenya bityo nkaba niteje rubanda.
Ubusanzwe ntuye muri Amerika ninaho mfite akazi katagize icyo kantwaye.Navuye mu Rwanda mu mwaka wa 2013 nyuma y’uko nkoze ubukwe bw’agatangaza ariko n’ubundi nkunda kugaruka nje kwirebera umuryango.
Nashatse umugore muri 2010,icyo gihe inshingano zose zirebana n’urugo narazuzuzaga nk’umugabo wese ufite umugore.Mu yandi magambo iyo nateraga akabariro n’umugore wanjye twarishimaga tukanyurwa mbese dutemba itoto mu buryo bwose.
Igihe cyaje kugera rero ngira amahirwe njya muri Amerika gukorerayo ndetse birampira kugeza ubwo nifuza no kuzana umuryango wanjye ngo tubane bitewe n’uko ubuzima namaze kubufatisha.
Nkimara kugerayo hashize imyaka ibiri natumyeho umugore wanjye ngo aze nkunsura anaje mu biruhuko dore ko yari yanabonye ikiruhuko ( congé).Ikintu cyantangaje rero ni uko mu gihe twateraga akabariro naje kujya ndangiza vuba nagirango ndatinze bigatwara umunota kandi nabwo ku nshuro ya kabiri igitsina kigatinda gufata umurego.
Nabanje kwirengagiza nkagirango ni amashyushyu bitewe n’uko ntari mbiherutse,ariko siko byaje kugenda kuko kuva ku munsi wa mbere kugeza ukwezi kose byakomeje kugenda gutyo kugeza ikiruhuko kirangiye asubiye mu Rwanda.
Nyuma yo kugenda nasigaye mfite ikimwaro n’ipfunwe nibaza ibyambayeho kandi nkiri mu Rwanda naritwaraga neza biranyobera.Naje kwegera mugenzi wanjye mubwira ibyambayeho ambwira ko nawe byamugendekeye gutyo nsanga nawe duhuje ibibazo.
Icyo ntandukaniyeho n’uyu mugenzi wanjye,ngo ni uko yanyuzagamo agashaka undi mukobwa bishimishanya ariko nabwo ngo akarangiza vuba kandi nawe mbere ngo yari intwari,mu gihe njyewe aho kugirango nshurashure nahisemo kwikinisha.
Nsubiye inyuma gato,Madamu yagezeyo tukajya ducata kuri watsapp agaca amarenga y’uko ntamunyuze ariko ntiyerure.Ikinteye impugenge rero ni uko agiye kongera kuza kundeba kandi sinigeze nivuza dore ko muri ibi bihugu bya Amerika n’Uburayi bene icyo kibazo bidapfa gukunda bitewe n’uko imiti yaho ifatwa nka drogue kandi njya numva ngo igira ingaruka.
None bavandimwe ndabasabye ngo mumbwire icyo gukora kuko ndaremerewe dore ko azaza mu minsi ya noheli na bonane nibura ndebe ko narangiza umwaka nishimanye n’umugore."
Ibitekerezo
Iyi miti bavuga ndayizi! umugabo wanjye barayimwoherereje afite ikibazo cyo kutampaza ariko ubu sinakubwira mbona nta mugabo umuruta.Mwa bantu mwe reka mbabwire kwifuza umugabo kandi umufite sinabyifuriza umugore mugenzi wanjye!Byari binkozeho! mwaradufashije pe I mean ba nyiri iyi +250783602726 Kanda hano umusubize
mwiriwe neza!ikibazo cy'uyu mugabo agihuriyeho na benshi haba hano muri Afurika kimwe n'ahandi ariko rero iyo bigeze muri Amerika biba ibindi bindi bitewe n'imiterere y'aho ikindi kandi iyi hiyongereyeho icyo kibazo cyo kwikinisha noneho birazamba. Icyo nabwira uyu mugabo rero nabwize ukuri umugore we ikibazo afite mbere y'uko amusangayo maze amutume imiti iri mu bwoko bw'inyunganiramirire(food Suplement) cg anayimwoherereze mbere binyuze ku iposta dore ko byoroshye, ubundi azayifate azatanga ubuhamya uko byamugendekeye ndababwiza ukuri ko ikibazo afite atazongera kukibona ukundi.Gusa n'ubwo isa n'ihenze ariko iravura. Iyo miti irizewe kandi nta ngaruka igira bitewe n'uko atari chimique nta cyo yatwara umuntu bitandukanye n'uko muri byo bihugu iyo ugize icyo kibazo baguha imiti iri mu bwoko bwa Drogue ikaba yakugiraho ingaruka. Ababaswe no kwikinisha cg abo igitsina gitinda gufata umurego,cg igitsina kigacika intege mu gihe cy'akabariro iyo miti iyo uyifashe neza mu cyumweru kimwe uba wamaze kubona impinduka. Uhamagaye izi nimero cg ukandika kuri watspp(+250783602726) bakorera ikigali muri gare yo mu mujyi down town ubundi uhabwe ubufasha. Kanda hano umusubize
Mbere yo kwihutira imiti kuko nayo nubwo yavura iki isaga yishe ikindi, reka dufatanye mubundi buryo kubabifiteho ubumenyi batubwira, gusa wa mugabo we icyo wakora nukubaza kumenya uti mbiterwa niki cyahindutse mu buzima bwanjye ? Naho icyo naba nkubwiye gukora muri aka kanya, jya unywa amazi à da ko je, arimo indimu cg amazi uyasimbuze tangawizi. Uzaze utubwira uko byagenze Kanda hano umusubize
Pretty! This has been an extremely wonderful post. Many thanks for supplying these details. my weblog ... fickschlitz, [http://scattube.org/feuchteshoeschen29-pissender-geiler-fickschlitz/->http://scattube.org/feuchteshoeschen29-pissender-geiler-fickschlitz/], Kanda hano umusubize
Ariko ubu nibwo buryo mwadukanye bwo gucuruza iyo miti yanyu mugahimba inkuru zitabayeho mwarangiza mukanatanga za comments Kanda hano umusubize
Wowe uzi neza ko ari ibihimbano? Reka twigeragereze nimba atakibazo ufise , rekera amahirwe abandi! Kanda hano umusubize
When I originally commented I clicked the "Notify me when new comments are added" checkbox and now each time a comment is added I get three emails with the same comment. Is there any way you can remove me from that service? Many thanks! My web site [pornos->http://kaviar-pornos.sex-tipps.biz/lady-elena-beim-spaziergang-im-gruenen/] Kanda hano umusubize
Ihangane Byose Bipfira Muri Mind(ubwonko). Kanda hano umusubize
NTUKO UKORESHA UBWERYECYANE GABANYAGUKORESHA UMUTWECANE MUGIHEMUBONANYE NTUGATECYEREZE CYANE IBYO UGIYEKUGERAHO MUGIHE URIGUTERA AKABARIRO UZARYE UTEKEREZA IBYAMBIZINESI NUZORYERA KURAGIZA VUBA KANDI UZARYE UZUNGUZA Kanda hano umusubize
Ok tuzayishaka Kanda hano umusubize
Ndi Muganga Wabihuguriwe Wampamagara Nkakugira Inama Kanda hano umusubize
Muturangire iyo miti uko yitwa! Mdm we wayihay umugab tubwire Kanda hano umusubize
nareke kwkinisha akoreshe rumari Kanda hano umusubize
Uyuwe atubwira rumari ni iki? Kanda hano umusubize
marketing. com Kanda hano umusubize
Mwatubwiye iyo miti baguhauko yitwa! Kanda hano umusubize
umukobwa ukeneye umukunzi ampamagare 0788607489 ukina ntiyirirwe ampamagara Kanda hano umusubize
Nimero yaramvuye buri kuri izi nkuru! ntawamenya pe Kanda hano umusubize
azivuze narangiza ntuzabyongere imibili yacu ni nsengero zu witeka unjyu senga imana ikwambike imbaraga so gutsinda santani imana ibakize Kanda hano umusubize
ese kurangiza vuba nukuvuga ko habaheze umwanya ungana gut? Kanda hano umusubize
Nawe reba adress baguhay ufate umuti kuko ico ni ikibazo! Kanda hano umusubize
wooow byiza cyane kugira abantu inama! muturangire neza tuzageyo natwe Kanda hano umusubize
umpamagare 0788607489 Kanda hano umusubize
Kururukira uwomutiwitwa rumari kukonanjye narinfite icyokibazo ariko rumari nyuma yibyumweru bitatu narakizeneza nanubu nttakibazo nfitanye nurugo nawerero kurikira uwomuti Kanda hano umusubize
boyikoresha gutee Kanda hano umusubize
Iyi miti bavuga ndayizi! umugabo wanjye barayimwoherereje afite ikibazo cyo kutampaza ariko ubu sinakubwira mbona nta mugabo umuruta.Mwa bantu mwe reka mbabwire kwifuza umugabo kandi umufite sinabyifuriza umugore mugenzi wanjye!Byari binkozeho! mwaradufashije pe I mean ba nyiri iyi +250783602726 Kanda hano umusubize
Mdm wotubwira imiti umugabo wawe yashe natwe dukore commande tuzi nezako baduha iyoca idufasha! Kanda hano umusubize
mwiriwe neza!ikibazo cy'uyu mugabo agihuriyeho na benshi haba hano muri Afurika kimwe n'ahandi ariko rero iyo bigeze muri Amerika biba ibindi bindi bitewe n'imiterere y'aho ikindi kandi iyi hiyongereyeho icyo kibazo cyo kwikinisha noneho birazamba. Icyo nabwira uyu mugabo rero nabwize ukuri umugore we ikibazo afite mbere y'uko amusangayo maze amutume imiti iri mu bwoko bw'inyunganiramirire(food Suplement) cg anayimwoherereze mbere binyuze ku iposta dore ko byoroshye, ubundi azayifate azatanga ubuhamya uko byamugendekeye ndababwiza ukuri ko ikibazo afite atazongera kukibona ukundi.Gusa n'ubwo isa n'ihenze ariko iravura. Iyo miti irizewe kandi nta ngaruka igira bitewe n'uko atari chimique nta cyo yatwara umuntu bitandukanye n'uko muri byo bihugu iyo ugize icyo kibazo baguha imiti iri mu bwoko bwa Drogue ikaba yakugiraho ingaruka. Ababaswe no kwikinisha cg abo igitsina gitinda gufata umurego,cg igitsina kigacika intege mu gihe cy'akabariro iyo miti iyo uyifashe neza mu cyumweru kimwe uba wamaze kubona impinduka. Uhamagaye izi nimero cg ukandika kuri watspp(+250783602726) bakorera ikigali muri gare yo mu mujyi down town ubundi uhabwe ubufasha. Kanda hano umusubize


text:
Leonardo DiCaprio yaragaragaye ahahira mu isoko rya Kinigi(Amafoto)
Leonardo Di Caprio wamenyakanye cyane kubera Film yakinnyemo Titanic yagaragaye isoko rya Kinigi rigurisha ibikoresho ndangamuco ( Kinigi craft Market) aho yirambagizaga imyenda yo kwihahira .Iyo myenda yarambagizaga yari ifiteho icyapa cy’ingagi zo mu birunga bitatse u Rwanda.
Leonardo Di Caprio yaje mu Rwanda kuhakorera filime yerekeye k’umukino w’amagare aho bishobora kuzazamura umukino w’amagare mu Rwanda .
Amafoto: Mr Ismael


text:
Nyamagabe: Kutamenya umubare uhamye w’abanyarwanda bishobora kugira ingaruka kuri leta
Kutamenya umubare uhamye w’abanyarwanda bishobora kugira ingaruka kuri leta, cyane mu gutegura igenamigambi, akaba ari yo mpamvu, abaturage bagomba kwihutira kwandikisha abana babo mu bitabo by’irangamimerere More...
Rwanda : Abanyarwanda barakangurirwa kwitabira ibarura rusange kandi bakavugisha ukuri
Abanyarwanda barakangurirwa kutazabura no kuzavugisha ukuri mu ibarura rusange rizatangira mu minsi 30 iri imbere, kuko rizafasha mu kureba ikigero cy’ubukene mu banyarwanda no gushyiraho igenamigambi hagendewe More...
Abanyarwanda barasabwa gucika ku muco wo kudatanga amakuru mu ibarura rusange
Ikigo cy’igihugu cy’Ibarurishamibare kirasaba abanyarwanda gucika ku muco wo kwanga gutanga amakuru cyangwa kubeshya mu gihe cy’ibarura rusange ry’abaturage n’imiturire ryo ku More...
Rulindo ibimbuririye utundi turere mu kumurika igitabo cy’ibarurishamibare ku mudugudu
Akarere ka Rulindo, kabaye akambere mu kuzana Igitabo cy’ibarurishamibare ku rwego rw’umudugudu, kagishyize ahagaragara tariki 18/04/2012, kikazajya kibika amakuru yose arebana n’ubuzima bwa More...


text:
Aya mahugurwa y’ibyumweru bitatu aratangwa n’Umunya-Nigeria Obinna J. Ukwuani washinze Makers Academy itanga ubumenyi mu ikoranabuhanga, n’abanyeshuri baturutse mu Ishuri Rikuru ry’Ikoranabuhanga rya Massachusetts (MIT) riri mu ya mbere ku Isi.
Iyi gahunda yiswe ‘Robotics Academy Rwanda 2018’ yahurije muri Lycée de Kigali abana 40 bafite hagati y’imyaka 14 na 17 biga ibijyanye na siyansi mu mashuri yisumbuye, hagamijwe kubafasha gukarishya ubumenyi no kubategura mu mirimo itandukanye iri imbere.
Umuyobozi wa BK TecHouse, Regis Rugemanshuro, yavuze ko gushyira hamwe abanyeshuri nk’aba, bumva ko ari inshingano yabo guteza imbere ikoranabuhanga no gufasha abakiri bato kurisobanukirwa.
Yavuze ko mu gihe Banki ya Kigali yizihiza imyaka 50 ibayeho, banarebye mu yindi myaka 50 iri imbere, bakibaza icyo bakora kugira ngo u Rwanda nk’igihugu n’ibigo bitandukanye, byazaba bihagaze neza muri icyo gihe.
Yakomeje agira ati “Twatekereje cyane mu bijyanye na robot, tureba uko zibasha gukora ibintu byinshi nk’ibyo abantu 1000 bakoraga ukabasha kubikora, urebye nko mu buhinzi ibintu abantu 100 bakora imashini yo yabikora mu isaha imwe. Turavuga tuti ‘mu mikoranire dufitanye na MIT, twafashe abanyeshuri baho bahiga mu bijyanye na robot, tubasaba ko baza bakamara ibyumweru bitatu bigisha abana b’Abanyarwanda’.”
Hejuru y’amasomo aba banyeshuri bazaronka muri iyi gahunda, bazanakora robot zifite imirimo itandukanye zishobora gukora nk’izirebana n’ubuhinzi, “bareba uburyo bakemura ibibazo hifashishijwe ikoranabuhanga.”
Rugemanshuro yakomeje agira ati “Twumva ko icyo abana bakeneye ari ukubereka ko bishoboka ndetse Abanyarwanda bagomba kugirirwa icyizere ko ibyo babona ahandi nabo babikora.”
Yavuze ko intego ari uko mu myaka iri imbere iyi yaba gahunda ikomeye igera mu ntara zose ndetse abanyeshuri bakazayibyaza ishoramari rifatika.
Umuyobozi Mukuru muri Minisiteri y’Ikoranabuhanga n’Itumanaho, Irere Claudette, yavuze ko ibijyanye na robot ari ikoranabuhanga rigezweho ndetse riri kurenga hakaza n’indege zitagira abapilote (drones), ku buryo abanyeshuri bakeneye gutegurwa hakiri kare.
Yakomeje agira ati “Mu buryo bw’imyigishirize, iyo umwana umuhaye ibintu nk’ibi ngibi bimufungurira ubwonko, bimufungura ubwenge akabasha gutekereza kure, ku buryo ashobora kubona ibyo wowe udashobora kubona kubera ko ni mu mutwe we hafunguka, akabasha gukora ibirenzeho.”
Yakomeje agira ati “Uyu munsi ni nko gupfundura agaseke, ni intangiriro kuko ibyo bashobora gukora hamwe n’iri koranabuhanga birarenze.”
Ni igikorwa gishishikaje aba banyeshuri, abenshi muri bo bari bakoze ku bijyanye na robot ku nshuro ya mbere.
Gashumba Junior wiga muri Lycée de Kigali mu ishami ry’Imibare, Ubugenge n’Ubumenyi mu bya mudasobwa, yagize ati “Ibintu nk’ibi ni byiza kuko byafasha mu buzima busanzwe nko mu buhinzi, ni ibintu byakoreshwa mu buzima bwa buri munsi. Ndifuza kuzagera ku yindi ntera wenda nkakora nka ‘drones’ zishobora gukora mu zindi serivisi.”


text:
Ku wa gatanu tariki ya 14 Mutarama 2011, Vatikani yatangaje ko Papa Yohani Pawulo wa II azashyirwa mu rwego rw’abahire ku wa 01 Gicurasi 2011 i Roma. Ubu imyiteguro i Roma ikaba yaratangiye kugira ngo bazabashe kwakira abantu benshi bashobora kuzaza muri uwo munsi mukuru wa Papa wakunzwe cyane, igihe apfuye rubanda ikaba yarahise igira iti: “Santo subito” bishatse kuvuga ngo agirwe umutagatifu ako kanya.
Papa Yohani Pawulo wa II yakomeje gukundwa cyane n’abantu na nyuma y’urupfu rwe, ibyo bikagaragazwa n’abantu benshi bagiye bajya gusura imva ye iri muri Bazilika ya Mutagatifu Petero i Roma.
Nyamara Papa Benedigito wamusimbuye yifuje ko hakurikizwa amategeko ajyanye n’ishyirwa murwego rw’abahire abitabwe Imana baranyuze Imana. Byarihutishijwe ariko kuko Papa Benedigito adashidikanya k’ubutagatifu bwaranze uwo yasimbuye ku ntebe ya Petero Papa Yohani Pawulo wa II
Papa Yohani Pawulo wa II wakundaga Impuhwe z’Imana none agiye gushyirwa mu rwego rw’abahire k’Umunsi mukuru w’impuhwe z’Imana uzaba nyine ku wa 01 Gicurasi. Twibutse kandi ko Papa Yohani Pawulo wa II yatanshye ijuru k’umugoroba w’uwa 02 mata 2005 buri bucye hakaba uwo munsi mukuru Mama Faustina na we uvuka muri Polonye, yifuje ko ugushaka kw’Imana ku mpuhwe zayo kwakwitabwaho mu Kiliziya.
Uwo munsi kandi ukazaba ari umunsi w’abakozi, byibutsa ko Yohani Pawulo wa II yabaye umukozi mu birombe by’amabuye y’agaciro muri Polonye mu gihugu akomokamo. Ukwezi kwa gatanu kandi ni ukwezi kwa Bikiramariya, Yohani Pawulo wa II akaba yarakundaga Umubyeyi Bikiramariya kuburyo buhebuje.


text:
UMUGAMBI W'IMANA
Imana ifite umugambi w’umwihariko kuri buri umwe wese; umugambi Imana yateguriye buri umwe yawuteguwe kuva kw’iremwa ry’isi.Muri uyu mugambi w’Imana harimo ubuzima ,ukwagukirwa no guter’imbere.Ariko buri umwe muri twe afite umugambi wihariye ugerwaho binyuze mu mahitamo n’imirimo, rero Imana niyo mutware w’umugambi wayo ku buzima bwawe kandi nawe uri umutware w’umugambi wawe wihariye binyuze mu mahitamo n’ibikorwa byawe bya buri munsi.
Gutegeka kwa kabiri 30:15-16 “
Dore uyu munsi ngushyize imbere ubugingo n’ibyiza, n’urupfu n’ibibi,
16. kuko ngutegeka uyu munsi gukunda Uwiteka Imana yawe no kugenda mu nzira ikuyoboye, no kwitondera ibyo yategetse n’amategeko yayo n’amateka yayo kugira ngo ubeho, ugwire, Uwiteka Imana yawe iguhere umugisha mu gihugu ujyanwamo no guhindūra.
”
Amahitamo n’ibikorwa byawe nibyo bikugeza k’umugambi wawe w’umwihariko kubera ko Imana yaguhaye umudendezo wo guhitamo.Umugambi w’Imana n’amahitamo yawe n’ibikorwa byawe bya buri munsi kugira ngo bihure n’ibyo Imana yaguteguriye bimeze byose nk’impande zose z’igiceri; kur’uruhande rumwe Yesu Kristo afite mu maboko ye Umugambi Imana yakugambiriyeho no k’urundi ruhande ni wowe urugenga, ushinzwe kuyobora amahitamo ukora n’inshingano zawe kubiyobora mw’ijambo no mu nzira y’Imana n’ubushake bwayo kugira ngo umugambi w’Imana ku buzima bwawe ugerweho, bityo ubashe kubaho mu buzima bunejeje kandi wagukiwe aribo Imana ikwifuriza kandi yakugaambiriye.
Gutegeka kwa kabiri 30:17-19;”… Uyu munsi ntanze ijuru n’isi ho abahamya bazabashinja, yuko ngushyize imbere ubugingo n’urupfu, n’umugisha n’umuvumo. Nuko uhitemo ubugingo, ubone kubaho wowe n’urubyaro rwawe,”
Waremewe kubaho iteka n’Imana atari ukurimbuka.Imana ntabwo yakugambiriye gutsindwa;ntabwo yakuremeye kuba mu kavuyo.Ubuzima bugoye bwose waba uri gucamo no gutsindwa kose waba uri kunyuramo uyu munsi, byose ntaho bihuriye n’ubushake bw’Imana kub’ubuzima bwawe.Irashaka ko uba mu buzima bwiza bw’imigisha kandi bwagukiwe; nubwo biri mu maboko yawe kugira ngo uyu mugambi ukomeye w’Imana uze mu buzima bwawe bwa buri munsi.Kubera ko Imana yashimye ko tuba ibyaremwe by’umudendezo wo guhitamo ibyiza kuri ejo hazaza hacu n’abazadukomokaho.
Editor


text:
Nubwo bigoye kumenya uko umuntu ateye wese, kabone n’iyo mwaba mumaranye imyaka myinshi, Dave Willis, umujyanama mu bijyanye n’ingo ahamya ko hari ibibazo ushobora kwibaza wowe ubwawe, bigatuma ubasha kuvumbura uko bizaba bimeze nyuma yo kubana n’umukunzi wawe.
Willis avuga ko nyuma yo kuganira n’abagore n’abagabo baherereye hirya no hino ku isi, yasanze byinshi mu bibazo bituma ingo zisenyuka bishobora kwirindwa, mbere yo kurushinga umuntu aramutse afashe umwanya uhagije wo kwibaza bimwe muri ibi bibazo tugiye kubagezaho, agafata umwanzuro bitewe n’igisubizo yihaye:
Ese hamwe n’uyu muntu nshobora kuba njye nyawe?
Mbere yo gufata umwanzuro wo kubana n’umuntu akaramata, ugomba kubanza gusubiza amaso inyuma ukibaza niba iyo uri kumwe na we bitagusaba kwihinduranya, ukagerageza kumuhisha bimwe mu bintu ukunda, kuko uba uzi ko adashobora kubishyigikira.
Umufasha mwiza agufasha kuvumbura ibyiza byinshi byari bikurimo ariko utabizi, ibi kandi akabikora bitabaye ngombwa ko abanza kuguhindura uko we ashaka.
Niba umukunzi wawe atabasha kukwakira uko uri, bikaba ngombwa ko wihinduranya nk’uruvu ngo ubashe kwisanisha na we, ku buryo uwakubonye muri kumwe nimuhurira ahandi atazakumenya, ibaze nawe uko bizamera nimumara kubana.
Ese agira uruhare mu gutuma imyitwarire n’imyizerere yanjye bishinga imizi?
Imyitwarire y’umugabo cyangwa umugore wawe izakugiraho ingaruka ubuzima bwawe bwose.
Ni yo mpamvu mbere yo kwemera kubana n’umuntu ukwiye kureba niba ashyigikira uburyo witwara ndetse akagufasha gushimangira imyizerere yawe binyuze mu kukugira inama no kukwereka aho wacitse intege, aho kuba wa wundi uguhatira kurenga ku ndangaciro zawe.
Ese umuryango wanjye utekereza iki ku ishyingiranwa ryacu?
Mbere yo kwemera gushyingiranwa n’umuntu, banza ufate umwanya uhagije wo kumenya icyo umuryango wawe by’umwihariko ababyeyi n’abavandimwe bawe babitekerezaho.
Niba ubona batishimiye inkuru y’uko ugiye kurushinga n’umukunzi wawe, akenshi ni uko baba babona hari byinshi baba babona bizatuma mutarwubaka ngo rukomere.
Aba ni abantu bafite agaciro mu buzima bwawe ndetse bakwifuriza ibyiza, ni na yo mpamvu ibitekerezo byabo ari ingenzi mu gutuma uhitamo umufasha mwiza.
Ese wifuza ko abana bawe bakura bamufata nk’icyitegererezo?
Hari ikibazo nkunze kubona ku mbuga nkoranyambaga kigira kiti ‘ese wifuza gushaka umugabo umeze nka so cyangwa umugore umeze nka nyoko?’
Iki kibazo buri wese afite uko yagisubiza bitandukanye n’undi bitewe n’uko abona indangagaciro z’ababyeyi be cyangwa abamurera ndetse n’ubuzima bwa buri munsi babamo.
Nawe rero mbere yo kubana n’umuntu, ugomba kubanza ukibaza uti ‘ese nzaterwa ishema no kubona abahungu banjye cyangwa abakobwa banjye bitwara nk’uko umukunzi wanjye ameze?’
Niba igisubizo ari oya, ntukwiye rwose kubana n’uwo muntu kuko abana bawe batazitwara nk’uwo muntu gusa ahubwo bazaba nka we, zirikana ko bazaba bahuje amaraso.
Ese intumbero yacu ni imwe?
Ntacyo bitwaye kuba wowe n’umukunzi mwagira ibintu bitandukanye mwumva mwifuza gukora ariko ni ngombwa cyane ko mu byo mukora byose, aho mwifuza kuganisha ubuzima bwanyu n’ejo hazaza haba ari hamwe.
Nusuzuma ugasanga uko wifuza kubaho ejo bitandukanye n’iby’umukunzi wawe, gushyingiranwa na we bizaba ari ukwitegurira inzira y’umusaraba.
Ese wumva icyaba cyose wakomeza kubana na we?
Mbere yo kubana n’umuntu ugomba kuzirikana ya ndahiro igira iti “kugeza dutandukanyijwe n’urupfu”, ukabanza gutekereza niba koko uzabasha kuyishyira mu bikorwa.
Ntuzigere ufata umwanzuro wo kurushinga n’umuntu ngo nurangiza uniteganyirize inzira izagufasha kurusohokamo igihe bizaba bikomeye.
Nyuma yo kwibaza ibi bibazo ugasanga wagiye ubona igisubizo cya oya, ni byiza ko ufata umwanya uhagije ukongera gusuzuma imibanire yawe n’umukunzi wawe kuko isezerano ryo gushyingirwa ari ikintu gikomeye kitakwemerera gufata umwanzuro uhubutse.


text:
Gatsibo: Barishimira ibyo VUP yabagejejeho
Abaturage b’Umurenge wa Gatsibo mu karere ka Gatsibo barishimira ibyo bamaze kugeraho babikesha imiyoborere myiza. By’umwihariko barashima ko VUP yabakuye mu bukene, imibereho yabo ikaba igenda irushaho kuba myiza, iterambere rikaba ribageraho uko bwije n’uko bukeye.
Ubu ni ubuhamya bwa bamwe mu baturage b’uyu Murenge ubwabo, berekana ibyo bagezeho babikesha VUP, ngo ntibashobora gutezuka na rimwe kuri iyo nzira
Mutuyeyzezu utuute mu Kagali ka Mugera ni umwe muri aba baturage, asobanura icyo VUP yamugejejeho yagize ati:â€Mbere nahingiraga amafaranga, ariko ubu nanjye nsigaye nkoresha abakozi mu mirima, abandi bakahirira amatungoâ€.
Mutuyeyezu ni umupfakazi, avuga ko yari umukene, ariko ngo aho VUP igereye mu murenge wa atuyemo yageze kuri byinshi. Ngo mu mwaka wa 2009 yahawe inguzanyo y’amafaranga ibihumbi mirongo itandatu (60.000Frs), ayakoresha mu kuvugurura ubuhinzi bw’urutoki.
Ngo yari asanganywe insina zizwi ku izina rya Gashara , izi zikaba insina zigira imibyare myinshi ihekeranye, zikera udutoki duko cyane, ku buryo usanga mu by’ukuri nta cyo zishobora kugeza kuri bene zo.
Avuga ko iyi nguzanyo yayikoresheje mu kurimbura ziriya nsina za gashara, no gutera insina zera ibitoki biribwa, n’izera iby’imineke, zizwi ku izina rya poyo. Ngo izi nsina zera ibitoki bishimishije, muri rusange igitoki cy’inyamunyu kiringaniye akaba akigurisha amafaranga 2000.
Nubwo atagaragaza neza imibare y’urwunguko abona mu buhinzi bw’uru rutoki, avuga ko yabashije kwishyurira abana amafaranga y’ishuri, umwe akaba yararangije amashuri yisumbuye mu mwaka wa 2012, babiri bakaba biga mu mashuri yisumbuye.
Nyakana Oswald Umunyamabanga Nshingwabikorwa w’umurenge wa Gatsibo, avuga ko VUP yazanye impinduka nziza zigaragara ku mibereho myiza y’abaturage; hatanzwe imirimo ihemberwa ku baturage bakennye, mu mwaka wa 2008 wonyine hakaba haratanzwe akazi ku bantu 1120.
Ngo hanatanzwe inguzanyo zo gukoresha mu mishinga isaga igihumbi y’ubuhinzi, ubworozi, n’ubucuruzi buciriritse. Yemeza ko imishinga yose yazaniye inyungu ikomeye abaturage, akanemeza ko hari ingero nyinshi z’aho abacuruzaga ubuconsho ku mutwe bagiye babona igishoro cyo gukora butiki, abataragiraga imirima bakaba barayiguze, n’ibindi byinshi.
Umurenge wa Mwendo utuwe n’abaturage basaga 26.354. Uyu mubare ukaba waravuye mu ibarura rusange ry’abaturage n’imiturire ryo mu mwaka wa 2012.
Inguzanyo zatanzwe na VUP mu murenge wa Gatsibo mu gihe cy’imyaka itatu (2009-2012) zakoreshejwe mu mishinga 1247 y’ubuhinzi, ubworozi, n’ubucuruzi buciriritse.
Inguzanyo zose zatanzwe zigera kuri 114 168 000 Frs, naho imibare itangwa n’abahagarariye VUP mu murenge wa Mwendo ikaba igaragaza ko kugeza ubu abaturage 215 bavuye mu cyiciro cy’abatindi nyakujya n’abakene, bakaba barinjiye mu cyiciro cy’abifashije.


text:
Uburasirazuba:Abaturage bararikira ingurane kurusha ibikorwa by’iterambere bahwituwe
Ubuyobozi bw’Intara y’u Burazirazuba burasaba abaturage kumva ko imihigo y’uturere twabo ibareba ari nako bagaragaza ubufatanye mu ishyirwa mu bikorwa ryayo birinda kuruhanya baka amafaranga y’ingurane ku bikorwa by’amajyambere baba bakorewe.
Ibi ni ibyavugiwe mu nama yahuje abayobozi kuva ku rwego rw’akarere kugeza ku rwego rw’intara, abikorera ndetse na sosiyete sivile, barebera hamwe ibizitabwaho kurusha ibindi mu mwaka utaha w’ingengo y’imari.
Muri iyi nama yanahuriranye n’ukwezi kw’imiyoborere myiza igihugu kirimo, ubuyobozi bw’iyi ntara bwavuze ko ibikorwa birimo guteza imbere imiturire myiza ijyanye n’iterambere, amazi meza, n’amashanyarazi ari byo bizibandwaho, hakorwa ubukangurambaga bugamije gutuma abaturage babigiraho uruhare, bukazakurikirwa n’ishyirwa mu bikorwa ry’ibi bikorwa bavuga ko bizarangirana n’umwaka utaha.
Gusa n’ubwo ibikorwa nk’ibi bikorwa hagamijwe guteza imbere abaturage, ngo bamwe mu baturage baracyafite umuco wo kumva ko bakwiye guhabwa ingurane z’ahaba hacishijwe ibyo bikorwa, ibintu umuyobozi w’iyi ntara avuga ko bidindiza ibi bikorwa biba byateganyijwe.
Uwamariya Odette uyobora iyi ntara yagize ati "Umuturage ntiyumve ko nibaza kumuha amashanyarazi bazasabwa no kumuriha ipoto bashinze mu butaka bwe, usanga icya kabiri cy’ingengo y’imari kiri kwishyura ahanyujijwe bene ibyo bikorwa, turifuza ko iyo myumvire abaturage bayivaho."
Mu mihigo y’umwaka ushize, uturere tugize Intara y’u Burasirazuba ntitwigeze tugaragara mu myanya 10 ya mbere, kuko akaza hafi ari Gatsibo yaje ku mwanya wa 11. Gusa ariko ngo iyi ntara yishimira umudugudu w’icyitegererezo yujuje mu karere ka Bugesera, mu Murenge wa Rweru ikaba ishaka kuwubaka no mu tundi turere tugize iyi ntara, bityo bikaba agahigo.
Guverineri Uwamariya yasabye abayobozi b’uturere kugaragaza aho bahagaze mu guteza imbere ibikorwa birebana n’imiturire myiza, amazi meza ndetse n’amashanyarazi nka bimwe mu byo biyemeje kuzibandaho, maze bose bamusubiza ko ibi bikorwa byose biri mu byo bashyize imbere mu mwaka utaha w’ingengo y’imari.
Icyakora aba bayobozi bagaragaje imbogamizi z’amafaranga azakoreshwa ashobora kuzababana make bitewe n’uko ingengo yimari iba ari nke.
Mupenzi George uyobora Nyagatare yagize ati "Ku bijyanye n’imiturire, mu karere dufite abantu 3600 batuye nabi muri Nyagatare, hari gahunda yo kubatuza neza iri gutangizwa, icyakora kuko bihenze bikaba bizatwara arenga miliyari zirindwi, ntabwo twavuga ko bizakorwa mu gihe gito, bizakorwa mu myaka ibiri cyangwa itatu."
Abayobozi mu Ntara y’u Burasirazuba bose bemeje ko ibikorwa byose biyemeje bigomba kugerwaho ku bufatanye n’abafatanyabikorwa ba buri karere, n’ubwo bavuga ko muri iyi ntara hakunda kugaragara ikibazo cy’imwe mu miryango mpuzamahanga igaragaza ubushake buke mu gufasha uturere bitewe n’uko baba bahanze amaso kuri gahunda zabo bwite. Gusa Guverineri Uwamariya yabagiriye inama yo gukorana n’amadini ndetse na sosiyete sivile mu rwego rwo guhigura imihigo y’uturere twabo ndetse no kuduteza imbere.
Mu rwego rwo kuzamura umubare w’abafite umuriro w’amashanyarazi, Intara y’u Burasirazuba yiyemeje kutita ku mashanyarazi atangwa n’ikigo cy’igihugu gishinzwe ingufu, ahubwo ngo bagomba gushishikarira gukorana n’abandi bafatanyabikorwa batanga ingufu zituruka ku mirasire y’izuba.
Iyi ntara ngo ifite gahunda ko mu mwaka utaha amashanyarazi azaba ari ku kigero cya 70%, gusa ngo iracyabangamiwe n’abafite amashanyarazi batayacana bitewe no kutishyura amafaranga ya cash power.
Umuyobozi Mukuru wungirije w’Ikigo cy’Igihugu cy’Imiyoborere, RGB, Ambasaderi Fatuma Ndangiza, wari wifatanyije n’aba bayobozi muri iyi nama, avuga ko by’umwihariko muri uku kwezi hazashyirwa imbaraga mu gukangurira abaturage gukoresha amashanyarazi, kwita ku miturire myiza ndetse no kugira amazi mu rwego rwo kwihutisha iterambere.
Muri uku kwezi kwatangiye tariki ya 14 Nzeri 2016 kukazarangira tariki ya 30 Ukwakira 2016, RGB ifite gahunda yo kuzenguruka intara zose ishishikariza abayobozi guha umwanya abaturage mu kwihitiramo ibikorwa bibanogeye babona bikwiye kwitabwaho mu mihigo.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
ISOMO RYA MBERE
Isomo ryo mu gitabo cy’Umuhanuzi Malakiya (Mal 3, 19-20a)
19Dore haje Umunsi utwika nk’itanura; abirasi bose n’abagome bakazagurumana nk’ibyatsi. Umunsi uje uzabahindura umuyonga, uwo ni Uhoraho, Umugaba w’ingabo ubivuga, nta cyo uzabasigira na busa, cyaba umuzi cyangwa ishami. 20Naho mwebwe abubaha izina ryanjye, izuba ry’ubutabera rigiye kubarasiraho, ribazanire agakiza mu mirasire yaryo.
ZABURI (Zab 98 (97),5-6,7-8,9)
Inyik/ Uhoraho aje gutegeka isi,
no kuyicira urubanza rutabera.
Nimucurangire Uhoraho.
ku nanga no mu majwi y’indirimbo,
mu karumbeti no mu ijwi ry’impanda,
nimusingize Umwami, Uhoraho.
Inyanja niyorome hamwe n’ibiyirimo,
isi yose hamwe n’abayituye.
Inzuzi nizikome mu mashyi,
n’imisozi ivugirize impundu icyarimwe.
Nimusingize Uhoraho kuko aje gutegeka isi,
azacira isi urubanza rutabera,
arucire n’imiryango mu butarenganya bwe.
ISOMO RYA KABIRI
Isomo ryo mu ibaruwa ya kabiri Mutagatifu Pawulo Intumwa yandikiye Abanyatesaloniki (2 Tes 3,7-12)
Bavandimwe, 7muzi neza ukuntu mugomba kudukurikiza: nta bwo twigeze tuba inkorabusa iwanyu. 8Nta n’ umwe twigeze dusaba umugati wadutunze ; ahubwo ijoro n’ amanywa, mu mvune n’imiruho, twarikoreraga ubwacu kugira ngo hatagira n’umwe muri mwe tugora. 9Si ukuvugako tutari tubifitiye uburenganzira, ahubwo twashakaga kubabera urugero rnukurikiza. 10Igihe twari iwanyu twabahaye uyu rnugarnbi tuti «Niba hari udashaka gukora, ajye areka no kurya!» 11None dusigaye twumva ko muri mwe harimo abandaraye ntibagire icyo bakora, ahubwo bakivanga muri byose. 12Abameze batyo tubategetse kandi tubasabye ibi ngibi muri Nyagasani Yezu Kristu: nibajye bakora mu ituze, batungwe n’umugati baruhiye ubwabo.
IBANGONDIRIMBO RIBANZIRIZA IVANTILI (Lk 21, 28)
Alleluya Alleluya.
Nirnwubure urnutwe rnukornere,
Kuko uburokorwe bwanyu bwegereje.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 21,5-19)
Muri icyo gihe, 5bamwe mu bigishwa ba Yezu barataga uko Ingoro y’Imana itatse amabuye meza n’ibintu by’agaciro bari batuye, Yezu arababwira ati 6«Mu byo mureba byose hazaza igihe hatazagira ibuye risigara rigeretse ku rindi, byose bizasenywa. » Baram ubaza bati «Mwigisha, ibyo bizaba ryari kandi ikimenyetso cy’uko bigiye kuba kizaba ikihe?» 8Nuko Yezu arabasubiza ati «Muramenye ntihazagire ubayobya! Kuko hazaduka benshi bitwaje izina ryanjye, bavuga ngo ‘Ni jyewe Kristu!’ kandi ngo ‘Igihe kiregereje!’ Ntimuzabakurikire ! 9Nimwumva bavuga intambara n’imidugararo ntimuzakuke umutima. Ibyo bigornba kuba, ariko ntibizaba ari byo herezo.»
10Arongera arababwira ati «Igihugu kizahagurukira ikindi, ingoma ishyamirane n’indi. 11Hazaba imitingito y’isi ikomeye, ahandi hatere ibyorezo n’inzara. Hazaba ibintu biteye ubwoba, n’ibimenyetso bikomeye biturutse ku ijuru. 12Ariko mbere y’ibyo byose bazabafata, babatoteze, babace mu masengero, babarohe mu buroko ; bazabajyana imbere y’abami n’abatware, babaziza izina ryanjye. 13Ibyo bizatuma mumbera abagabo. 14Muzirinde guhagarika umutima mwibaza uko muziregura, 15kuko ubwanjye nzabaha imvugo n’ubuhanga, abanzi banyu batazashobora kurwanya cyangwa kuvuguruza. 16Ndetse muzatangwa n’ababyeyi, n’abo muva inda imwe, na bene wanyu, n’incuti zanyu, bazicisha benshi muri mwe, 17kandi muzangwa na bose muzira izina ryanjye. 18Nyamara mumenye ko nta gasatsi na kamwe ko ku mutwe wanyu kazagira icyo kaba. 19Mu bwiyumanganye bwanyu ni ho muzarokora ubuzima bwanyu !»


text:
Indwara yo kugona igiye kunsenyera. Mumfashe
Muraho bakunzi b’urubuga Agasaro.
Ndi umudamu wimyaka 35 ndubatse mfite umugabo nabana babiri babakobwa.
Ndagisha inama ku kibazo kinkomereye.
Nashakanye numugabo wanjye dukundana cyane ; ibintu byose ari sawa. Nabonaga ari paradizo nkibaza abantu bananirwa n’urugo ikibananira kugeza ubwo nanjye bimbayeho.
Bijya gutangira narwaye kugona cyane. Kuva ku nda ya mbere kugeza uyu munsi ndagona bikabije ku buryo ntajya ndyama ku manywa ngo abana n’abakozi batanyumva bakajya banseka. Ninjoro ho ni ibindibindi kuko umugabo wanjye yabuze amahoro ntakiryama muri iyo myaka yose. Iyo rero niyo ntandaro yo kuyoyoka k’urukundo rwacu.
Kuva byatangira yarahindutse mbona ntakimvugisha agataha ntanansuhuze ubundi akicara muri television ku buryo wagirango nta muntu bari kumwe mu nzu. Mba mbona abana aribo bamubereye umugore kuko nibo yikundira gusa. Yabaye inyanda mu buriri ku buryo atakinkoraho cg ngo agire icyo ambaza. Mbere rero nabanje kugirango afite undi mugore ku ruhande ; ndamwegera mubaza Ikibazo dufitanye ; nibwo yatoboye arambwira ngo umugono wawe urambangamiye.
Ngo iyo nimugoroba hageze yatekereza ko agiye gutaha akararana nanjye ngo yumva yashaka ahandi ajya. Narababaye birantungura kuko narinziko iyo umuntu mwashakanye agize uburwayi runaka ubumufashamo aho kubumwangira. (Ubundi nicyo gisobanuro cy’urukundo) kandi nkumva ko ariwe bibayeho njye nabyihanganira.
Ubwo rero icyakurikiyeho ; twaricaye tujya inama yukuntu byakira. Njya kwa muganga nyura mu cyuma bambwira ko mfite indwara ya za sinusite zituma ntahumeka neza. Bampaye imiti nkajya nyikoresha ariko ntibikire. Nageze aho ndambirwa kuba ku miti yibinti bidakira ndabireka. Cyakoze hari umuganga wambwiye ko najya nkora sport nkagira ibiro ngabanya ngo byamfasha. Ubu rero nkora sport buri munsi ariko nubundi nta kigenda pe.
Muri make rero ntarondogoye ; umugabo agiye kunyanga kubera umugono kandi ndamuzi neza ni imfura ntanca inyuma cg ngo agire izindi ngeso mbi kuko nta bigare agira ntanywa ninzoga ni wa muntu witahira kare agakina nabana be. Nkaba rero mfite impungenge yikizakurikiraho nagera aho ananirwa kwihangana burundu. Kuko yarambwiye ngo ahora yumva injereri mu matwi ku manywa.
Muri make rero nkeneye ubufasha bw’inama nziza njya mbona kuri uru rubuga zifasha abantu. Kandi nimba hari uwaba azi aho bavura iyi ndwara yo kugona igakira koko atari byabindi byo gushaka kurya abantu amafranga gusa yahandangira.
Cyane cyane nko mu miti yibimera kuko sindajyayo na rimwe mba mbona barabaye benshi cyane nkumva nta kizere mbafitiye nkumva ko ari business bibereyemo. Ikindi kandi basomyi ; mumbabarire ntimumbwire ngo ihangane usenge ngo Imana iragutabara rwose ntako ntagize. Murakoze !
Agasaro.com
Ukeneye gutanga ubuhamya cyanwga se kugisha inama abasomyi, twandikire kuri agasaromagazine@gmail.com
Ibitekerezo byanyu
-
Kugona bibaho kandi birabangama pe,gusa no kwihangana bibaho,so uwo mugabo yakagombye kwihangana.
Inama naguha:Ugomba kuryamira urubavu (ukirinda kuryama ugaramye),Kugabanya ibiro nabyo nibyiza, Ugakora SAUNA ya Eucalyptus (ukiyuka) kugirango imyanya yubuhumekero ibashe kuzibuka.Ubundi ugakomeza kugana abaganga ntucike intege.Hanyuma ntucike intege zo gusenga kuko Imana niyo igena igihe cyo gutabara umuntu,kuko igihe cyumvira Imana gusa, nta muntu numwe utegeka igihe (Kuva 9:5-6).Niyo izi igihe bizarangirira kandi niyo igomba gushoboza umugabo wawe kukwihanganira.
Courage.
-
-
-
-
Umva rero niba koko mwarashakanye agukunda ntabwo iyo yaba intandaro yo kugutererana mu burwayi kuko ibyo ni nkubundi bwose. None se ari we ugona ?
umugabo wawe nareke kwikunda no kwitwara cyana.
hanyuma rero wowe komeza yo sport niba ufite akabazo kuturo. hanyuma wite kubyo urya, ubabanye amavuta wongere imboga nimbuto. inanasi nimugoroba ituma umuntu ahumeka neza. hanyuma niba wamirazaga akavuguto mbere yo kuryama ugacikeho, amata burya afite ivuta ryatera ikibazo cyo guhumeka. ndavuga ibyo nzi kuko umwana wanjye yagize mbene icyo kibazo kigakira aruko abaganga batugiriye inama yo kumuha amata afite amavuta makeya.
ugomba gusubira kwa muganga inama baguha ukazikurikiza, ukababaza ikindi wakora uretse guhora ku muti. ufite se za sinusite zisaba kubagwa cg ?
ikindi nacyo abantu bashaka kubaka bashaka uburyo babaho butabangamira buri wese. mushobora kurara mu byumba bitandukanye kuko abantu barabikora cyane ku mpamvu zuburwayi. mwajya muhura ari ngombwa ariko ubundi buri wese akarara ukwe. ukaruhuka nawe akaruhuka uwo munabi ugashira.
-
-
-
-


text:
Mbere ya byose ndabanza kwisegura ku bakunzi n’abandi bantu bose bakunze iyi nkuru bagatinda kubona igihe gikurikira ku bw’impamvu zitaduturutseho.
Duheruka mbabwira uburyo Gloria yuriye indege yerekeza muri Leta Zunze ubumwe z’Amerika nanjye ngasigara mu bwigunge n’agahinda, ndetse n’impungenge ko bishobora kuba intandaro yo gutandukana burundu ndetse bikanaba iherezo ry’urukundo rwacu.
Hagati aho rero, Gloria yagiye gukomeza amasomo ye muri Leta zunze ubumwe za Amerika akirangiza amashuri yisumbuye mu Rwanda mu gihe njye nari ntegereje amanota y’ibizamini bya Leta.
Ubwo Gloria akigera muri USA yahiye anyandikira n’agahinda kenshi, anyandikira ibaruwa iteye ubwuzu kuburyo nayisomye nkumva noneho urukumbuzi rubaye rwose ariko nyine nta mahitamo yandi nari mfite.
Mu minsi mike ubwo amanota y’ibizamini bya Leta yarasohotse, Hirwa nza mfite amanota ya mbere ku kigo cyacu ndetse nisanga mu mubare w’abanyeshuri bari bafite bourse zo kwiga mu mahanga ariko nyine nari ntaramenya aho ariho. Gloria nawe yari yagize amanota meza yahawe na bourse yo kwiga muri Kaminuza nkuru y’U Rwanda i Butare, ariko nyine we kuko iwabo bari bishoboye yari yatangiye kwiga muri Leta Zunze Ubumwe z’Amerika.
Nyuma y’icyumweru kimwe nibwo naje kubwirwa ko noherejwe kwiga mu gihugu cya Australia, ariko ubwo nari maze iminsi nsaba ngo njye muri America kugirango mbashe kujya hafi y’umukunzi wanjye ariko nyine siko byaje kugenda.
Gusa kumva ko ngiye kwiga mu mahanga byaranshimishije cyane kuko numvaga byibuze mfite icyizere cy’ejo hazaza, kandi numvaga nanone ko wenda bishobora kuzanyorohera kuba nazahura na Gloria.
Hagati aho rero, ibyo gushyingira Gloria byarakomeje ariko Gloria ahakanira iwabo abemerera ko azabana n’uwo musore ariko bakabana arangije amashuri kuko yitwaje ko byazamubangamira ntakurikire neza mu ishuri.
Papa wa Gloria noneho yaramwumvise, yemera ko yabanza akiga kuko yari amaze kumenya ko njye ntakiba mu Rwanda. Hagati aho ariko Gloria yakomeje kujya avugana na mama we ndetse n’abavandimwe be akababwira ko rwose atazigera abana n’undi musore utari Hirwa, ko aho kubana nawe yakwemera akabura ubuzima bwe, bose bakamuhumuriza ko wenda ibintu bizashyira bikajya mu buryo.
Maze kugera muri Australia nanjye nabonye uburyo bwiza bwo kujya mvugana kenshi na Gloria ku ikoranabuhanga, ndetse mama wa Gloria nawe yakundaga kumpamagara cyane tukaganira akangaragariza ko ankunda kandi anyubaha nanjye bikarushaho kunyubaka.
Maze umwaka umwe muri Australia, nagize amahirwe yo kubona akazi keza cyane kuko nari n’umuhanga mu bintu nigaga, ubuzima burandyohera ntangira gutekereza uburyo nahura n’uwo nihebeye nahozaga mu ntekerezo, dore ko n’urukumbuzi rwari rundembeje.
Ubwo igihe cyarageze ntekereza uko nazerekeza muri USA kureba Gloria, kandi ubwo nari nsigaje umwaka n’amezi atatu ngo ndangize kwiga. Hagati aho nakundaga kumwoherereza impano zitandukanye nawe bikaba uko, maze rimwe ubwo Papa we yamusuraga aza kubona imitako ye myinshi kandi ihenze mu nzu yabagamo yanditseho “From Hirwa Brian” maze abona ko urukundo rwacu rugeze kure.
Byamuteye impungenge cyane kuko na wa musore yahoraga amumuregera ko atajya amuvugisha, kuko buri gihe ngo yamubwiraga ko amasomo atamwemerera kubona akanya. Ibyo byarakaje papa wa Gloria bituma yarakundaga kumusura kenshi ngo akunde amwumvishe ko agomba gukunda uwo musore.
Ngarutse kuby’urugendo rwanjye rero, narabiteguye birakunda ndetse mfata na ticket y’indege hakiri kare. Nkimara kugera ku kibuga cy’indege ngiye kugenda, nibwo Gloria yampamagaye ambwira ko papa we amubwiye ko umunsi ukurikiyeho agomba kuva mu Rwanda aje kumusura, numva birandenze kandi byari ku munota wa nyuma niteguye mu buryo bwose bushoboka kandi ntibyashobokaga ko nagenda ngo ndare nsubiye muri Australia kuko ni urugendo rw’amasaha menshi…
Cyari ikibazo gikomeye kuri njye … Ushaka kumenya uko byagenze n’ibyakurikiyeho ? Ntuzacikwe n’igice gikurikira .


text:
29 KANAMA 2017
ANGOLA
Abagizi ba nabi bateye ibyuka bihumanya mu ikoraniro ryabereye muri Angola
Ku itariki ya 25 Kanama 2017 i Viana mu murwa mukuru Luanda, muri Angola habereye ikoraniro ry’Abahamya ba Yehova ry’iminsi itatu. Mu gihe iryo koraniro ryari ririmbanyije, abantu 405 mu bari bateraniye muri iyo Nzu y’Amakoraniro bituye hasi bata ubwenge, kubera ibyuka bihumanya abagizi ba nabi bateye mu bantu no mu bwiherero. Igishimishije ni uko nta muntu n’umwe wapfuye kuko ibyo byuka bitarimo ubumara bwica. Abagize ikibazo bose bajyanywe kwa muganga kandi abenshi muri bo baravuwe bahita bataha. Abayobozi bo muri ako gace barimo barakora iperereza kandi hari abagabo batatu batawe muri yombi bashyikirizwa ibiro by’abapolisi kuri uwo wa Gatanu nyuma ya saa sita.
Ibiro by’Abahamya ba Yehova biri i Luanda bivuga ko abagize ikibazo bose barimo baroroherwa. Abari bateranye bakomeje gutuza kandi wabonaga bafashanya bita ku bagize ikibazo. Polisi yo muri ako gace yasabye ko kuri uwo wa Gatanu iryo koraniro rihagarara nyuma ya saa sita. Icyakora ku wa Gatandatu tariki ya 26 Kanama no ku Cyumweru tariki ya 27 Kanama, iryo koraniro ryarakomeje. Iryo koraniro ryitabiriwe n’abantu basaga 12.000, habatizwa abantu 188.
Ushinzwe amakuru:
Ku rwego mpuzamahanga: David A. Semonian, Ibiro Bishinzwe Amakuru, +1-845-524-3000
Muri Angola: Todd Peckham, +244-923-166-760


text:
Muhanga: Umudugudu wa Kabeza ukoreramo Abahinde benshi mu Rwanda
Muri iki gihe ushobora kuba watungurwa no kumva ko kuva mu mwaka wa 2009 hatangira kubakwa urugomero rw’amashanyarazi mu murenge wa Mushishiro, Akagari ka Matyazo, Umudugudu wa Kabeza mu karere ka Muhanga, hatangiye guturwa n’abanyamahanga benshi baje gukora imirimo yo kurwubaka biganjemo Abahinde.
Nk’uko twabitangarijwe n’Umunyamabanga Nshingwabikorwa w’uyu murenge Uwamariya Béatrice, ngo kuri ubu mu mudugudu wa Kabeza bacumbikiye Abahinde 243 bakorera isosiyete Angelique International Ltd, (...)
Muri iki gihe ushobora kuba watungurwa no kumva ko kuva mu mwaka wa 2009 hatangira kubakwa urugomero rw’amashanyarazi mu murenge wa Mushishiro, Akagari ka Matyazo, Umudugudu wa Kabeza mu karere ka Muhanga, hatangiye guturwa n’abanyamahanga benshi baje gukora imirimo yo kurwubaka biganjemo Abahinde.
Nk’uko twabitangarijwe n’Umunyamabanga Nshingwabikorwa w’uyu murenge Uwamariya Béatrice, ngo kuri ubu mu mudugudu wa Kabeza bacumbikiye Abahinde 243 bakorera isosiyete Angelique International Ltd, babanye neza n’abaturage kuko bafatanya mu buzima bwa buri munsi.
Ati “aba baturanyi bacu ntacyo badutwaye kuko babanye neza n’abaturage, yewe ugasanga banafatanya, cyane ko hari umubare munini w’abaturage bacu bakorana na bo mu mirimo yo gutunganya urugomero rwubakwa mu murenge muri uyu murenge.”
Abajijwe n’umunyamakuru wa IGIHE, ku makuru avugwa ko Abahinde baba bariraye mu bana b’abakobwa babashukisha amafaranga bamwe bagata amashuri abandi bakaba babyara inda z’indaro, yavuze ko hari igihe koko byigeze kuba, abana b’abangavu bataga ishuri bakagana iy’ubusambanyi, ariko ko babifatiye ingamba zo kubereka inzira ikwiye no kureka iyo mico ibabuza ubusugi ikabandarika. Ku bufatanye n’ababyeyi ngo ubu ibyo byarashize.
Ku kijyanye n’inda z’indaro bivugwa baterwa n’Abahinde yadutangarije ko hari abana 4 bavukiye mu murenge wabo wa Mushishiro ariko abo bakobwa bakaba barahaje mu buryo bwo gushaka akazi.
Umunyamabanga Nshingwabikorwa w’Umurenge wa Mushishiro akaba avuga ko nk’ibi bibazo by’imbyaro biteguye kubishakira umuti uhamye, bakomeza gukangurira urubyiruko kwishyira hamwe bagatizanya imbaraga bakizamura mu bukungu, aho kurarikira ubusambanyi dore ko bashobora no kuhandurira indwara zikomeye nka SIDA.
Umurenge wa Mushishiro ni umwe mu mirenge 12 igize Akarere ka Muhanga, ukaba uherereye mu majyepfo y’Uburengerazuba bwako. Wakunzwe kuvugwamo ibibazo byinshi ahanini bivuye ku miterere y’ubutaka bwaho budakomeye, aho inkangu z’urudaca zahitanaga abantu n’ibintu.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Iki gikorwa cyatangiwemo ibihembo bibiri ku basizi bahize abandi mu kuvuga imivugo y’ubuhanga cyabaye mu ijoro ryo ku wa Gatandatu, tariki 29 Nyakanga 2017. Abitabiriye iri rushanwa ryabaga ku nshuro ya munani, basusurukijwe n’umuhanzi Gabiro Guitar waririmbye mu buryo bwanyuze benshi.
Umusizi Kivumbi King yatsinze mu bakoresheje Icyongereza naho uwitwa Byukusenge Anisie ufite ubumuga bwo kutabona arusha abandi mu Kinyarwanda. Abatsinze bagenewe ibihembo birimo gukorerwa amashusho y’imivugo yabo n’ibindi bibafasha kurushaho kuzamura impano yabo.
Byukusenge wabaye uwa kabiri yahembewe umuvugo yise "Nacumuye Iki Nyiribiremwa" wazamuye amarangamutima y’abamukurikirana, akagaragaza akababaro k’abafite ikibazo nk’icye n’ibyo biyumvira bitandukanye.
Umusizi Kivumbi wabaye uwa mbere wishimiwe na benshi mu bitabiriye iki gikorwa yavuze umuvugo yise "Cya Cyana" uvuga ibitekerezo by’ingimbi yavumwe ku bw’imyitwarire. Uyu musore ukiri muto yagaragaje ubuhanga asiga akoresheje Icyongereza yungamo n’Ikinyarwanda mu buryo bwishimiwe cyane.
Nyuma y’itsinzi uyu musore yegukanye ahize abandi 12 bari bahatanye, yavuze ko ari ibyishimo bikomeye kuri we, kandi ko iyo ntambwe ateye imuhaye icyizere ko azakomeza kwagura inganzo afite, anahishura icyo afata nk’iturufu yakoresheje mu gutuma abitabiriye bamukurira ingofero.
Yagize ati "Ndumva nishimye cyane, ntabwo ndabyizera, ntabwo nari nzi ko ari njye uri butsinde, ni byiza cyane. Abantu bose bateraniye aha ntabwo ari ko bumva Icyongereza, niyo mpamvu nagendaga mvangamo n’Ikinyarwanda, abenshi bagahita bankurikira. Ni byo byatumye mbasha kubona abankurikira benshi."
Yongeyeho ati "Nyuma y’iyi ntsinzi, igikurikira ni ugukora cyane, bambwiye ko hari irushanwa ndavunga nti ’reka ndushanwe, none natsinze’, iyi ni gihamya y’uko ngomba gukomeza, nzakomeza iyi mpano ntabwo nzarekera. Ikindi nsaba abantu ni ukujya bitabira iki gikorwa cy’ubusizi, kuko hari uburyohe wabibonye, abantu barabizi, kuba natsinze nabyo ubwabyo byantunguye kuko nabonye abantu benshi bafite impano, ni byiza cyane."
Umuyobozi wa Trans Poesis yatangije iri rushanwa rihuza abasizi mu Rwanda, Dr. Andrea Grieder, yashimiye abasizi bitabiriye iki gikorwa, abantu batandukanye baje kureba ubuhanga bwabo n’abashyizemo imbaraga kugira ngo kibeho, barimo n’Ikigo Ndangamuco cy’Abadage mu Rwanda, Goethe Institute.
Iri irushanwa ryaherukaga kwegukanwa n’umukobwa w’imyaka 17 witwa Ashimwe Ange-Theonestine ku itariki 29 Mata 2017, icyo gihe harushanwaga abasizi 13, bose bakiri urubyiruko. Abatsinda muri "Kigali Itatswe n’Ubusizi" bahabwa ibihembo bitandukanye biherekeza impano y’ishusho y’umusizi Nyirarumaga wabayeho mu Rwanda ku ngoma y’Umwami Ruganzu Ndoli ahagana mu mwaka wa 1510.


text:
Sandrine Isheja Butera wamenyekanye mu biganiro byakunzwe ku maradio atandukanye yo mu Rwanda kuba umubyeyi si ibintu byamworoheye, ndetse no kuba azwi bituma agira uko abyitwaramo.
Sandrine uherutse kwibaruka imfura ye Carle Imena Kagabe, yatangaje ko muri iyi minsi yamaze kubona agaciro nyako k’umubyeyi w’umugore kuko avuga ko kubyara ari inzira y’ububabare bukomeye bwamuhaye isomo rikomeye.
Abajijwe uko yabonye urugendo rwo kuba umubyeyi yasubije ati “Yiwee! Ni ukubaha ababyeyi, umva ubu se nahera he? Guhera ku gutwita umubiri wawe urahinduka ka gataye (taille) wari ufite kakagenda ibiro 50 bikaba 80, ukabyimba ibirenge, ukagira uruhu rw’igikara cyane, mbese bikaba ibindi. Igise sasa… Mana yanjye! Mbere numvaga abantu babivuga nkagira ngo ni ugukabya ariko mbega ibintu! Noneho rero kuba umubyeyi nabyo bikaba ibindi, ntushobora kugira amasaha yo kuryama. Ubundi ku muntu w’umujeune (ukiri muto) wiha gahunda ukamenya igihe uza kuryamira n’igihe uza gukorera izindi gahunda ariko iyo wamaze kuba umubyeyi, umwana niwe ugukorera gahunda kuko ubyuka iyo abyutse isaha iyo ariyo yose, ukaryama iyo aryamye mbese ntagahunda uba ugifite.
Gusa na none biraryoha nubwo aba ari ibintu bigorana, umuntu abona umwana abanje guca mu bubabare bukabije, ariko na none bikagushimisha iyo umubona, umuteruye. Nk’ubu atangiye guseka n’ibihanga no kuvuga utuntu duke duke tudasobanutse ariko birashimishije cyane. Ariko inzira bicamo yo iragoye kandi iteye ubwoba pe.”
Nk’umwe mu bakora ibiganiro bikunzwe kuri radio, Sandrine hari abantu benshi bifuza kugera ikirenge mu cye, ariko we ngo si inama yagira abantu kuko buri wese ari rukumbi, ati “ntabwo umuntu ashobora kuba nka Sandrine buri muntu ari unique (arihariye/ni umwe rukumbi), kugira ngo azatere imbere ni uko azaba we akagira uwo mwimerere we, abantu bakamukunda we n’ibyo akora kandi bidasanzwe. Iyo ushatse kuba nk’undi muntu ntabwo bishoboka, ntibyagukundira kuko byagusaba guhora utegereje ko agira icyo akora kugira ngo umwigane, ntabwo wazatera imbere rero. Inama ikomeye rero nakugira niba ubikunda genda ubyige, wihugure, ntucike intege, ushake aho utangirira, ubundi ukore ibyo akunda udashatse kuba nka runaka ahubwo ube wowe.
Ikindi kandi bibuke ko nta mwana uvuka ngo ahite yuzura ingobyi, kubaka izina biravuna, hari abamenye ubu kandi nababwiye ko natangiye mu mwaka wa 2008, rero ntawe uhita agerayo uwo mwanya, ariko iyo wihanganye, ukaba inyangamugayo ugerayo.”
Uko Sandrine yakira umuntu wumva ko amukunda
Sandrine yagize ati “bintera ubwoba kuko mba nibaza uko anzi n’uko antekereza, nibaza ndamutse nkoze nk’ikintu kimuca intege, turamutse duhuye akambona uko atantekerezaga cyangwa se nkamwakira uko atabyifuzaga n’ibindi nk’ibyo ngasanga ari nka pressure (igitutu) kuko bituma ndushaho kumva ngomba gukora neza cyane.
Mu minsi ya mbere nkiri umukobwa ubwo nari nkiri muto muto, nahuraga n’abantu bagatungurwa bakambwira ko bumvaga ndi umukobwa w’igishongore, w’inzobe, muremure, ubyibushye kandi bambona bagasanga ndirabura, ndi mugufi, ndananutse nta hantu na hato bihuriye n’uko bantekerezaga. Gusa ubu namaze kuba umugore n’umubyeyi ibiro bitangiye kuza.”
Sandrine Isheja Butera yashakanye na Kagame mu mwaka wa 2016, akaba afite imyaka hafi 29 ndetse n’umwana umwe w’umuhungu.


text:
Urwenya-Dore ibaruwa umusore yandikiye umukunzi we ariko agashaka kujijisha kuko se w'umukobwa ntiyashakaga ko bakundana:
Dore ibaruwa umusore yandikiye umukunzi we ariko agashaka kujijisha kuko se w'umukobwa ntiyashakaga ko bakundana:
Urukundo rukomeye nari ngufitiye (rwarashize naho urwango rwo) ruri kwikuba buri munsi. Uko nkubonye (ngira umushiha nkumva) ikintu
cya mbere nshaka gukora (ni ukwishakira abandi bakobwa. Ikintu ntigeze nifuza
) ni ugukora ubukwe nawe. Ubwo duherukana( byari bibi cyane nawe ukibeshya ngo) nifuzaga kugumana nawe!
N.B:Yamuciriye isiri ko ibiri muri ( ) bitarimo maze se arasoma arishima kumbe imitoma yatambutse kare tayari!
Shyiraho Igitekerezo!
Subscribe to: Post Comments (Atom)


text:
IKIBAZO CYA 10
Bibiliya yamfasha ite?
ARI WOWE WAKORA IKI?
Tekereza kuri iyi nkuru: David atwaye imodoka none ageze ahantu atazi. Yitegereje neza asanga yayobye. Agomba kuba yanyuze mu muhanda utari wo.
Iyo uza kuba David, wari gukora iki?
FATA AKANYA UTEKEREZE
Hari ibintu byinshi wakora:
1. Kuyoboza.
2. Kureba ku ikarita.
3. Gukomeza kugenda, wibwira ko uri buze kugera aho ushaka.
Uko bigaragara, ukoze icyo cya gatatu nta cyo cyakugezaho.
Icya kabiri gishobora kugufasha kurusha icya mbere, kuko n’ubundi uba ufite iyo karita kandi iri bukomeze kukuyobora mu rugendo rwose.
Bibiliya na yo ishobora kugufasha muri ubwo buryo.
Icyo gitabo kigurishwa cyane gishobora
kugufasha mu bibazo uhura na byo buri munsi
kugufasha kwimenya no kurushaho kuba umuntu mwiza
kukwereka uko wagira ubuzima bwiza kurusha ubundi
IBISUBIZO BY’IBIBAZO BIKOMEYE MU BUZIMA
Kuva tukimenya kuvuga, tubaza ibibazo nk’ibi ngo:
Kuki ikirere ari ubururu?
Inyenyeri zikozwe mu ki?
Iyo tumaze gukura dutangira kwibaza ku bibazo biri hirya no hino ku isi.
Wabyifatamo ute umenye ko ibisubizo by’ibyo bibazo bimaze igihe biri muri Bibiliya?
Abantu benshi bavuga ko Bibiliya irimo inkuru z’impimbano n’imigani, ko itagihuje n’igihe, cyangwa ko kuyisobanukirwa bigoye. Ariko se mu by’ukuri Bibiliya ni yo kibazo, cyangwa ikibazo ni ibyo abantu babwiwe kuri Bibiliya? Ese baba barabwiwe ibinyoma?
Urugero, hari abantu batekereza ko Bibiliya ivuga ko Imana ari yo itegeka iyi si. Ariko se ibyo bishoboka bite? Iyi si yarenze igaruriro. Yuzuyemo imibabaro, uburwayi n’urupfu, ubukene n’ibiza. None se byashoboka bite ko Imana irangwa n’urukundo yateza ibyo byose?
Ese wakwishimira kumenya igisubizo? Uramutse umenye icyo Bibiliya ivuga ku birebana n’utegeka isi, bishobora kugutangaza.
Nta gushidikanya ko wabonye ko inama zitangwa muri aka gatabo zishingiye kuri Bibiliya. Abahamya ba Yehova bemera badashidikanya ko Bibiliya irimo ubuyobozi bwiringirwa. Ibyo biterwa n’uko ‘yahumetswe n’Imana, kandi ifite akamaro ko kwigisha no gucyaha no gushyira ibintu mu buryo’ (2 Timoteyo 3:16, 17). Gusuzuma icyo gitabo cya kera ariko kirimo inama zihuje n’igihe tugezemo, byakugirira akamaro.


text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
Zaburi 24:1-10
Indirimbo ya Dawidi.24 Isi n’ibiyuzuye ni ibya Yehova,+N’ubutaka n’ababutuyeho.+2 Kuko yayishyize hejuru y’inyanja akayikomeza;+Kandi yayishyize hejuru y’inzuzi arayishimangira.+3 Ni nde uzazamuka umusozi wa Yehova,+Kandi ni nde uzazamuka akajya ahera he?+4 Ni umuntu wese ufite ibiganza bitariho urubanza n’umutima utanduye,+Utarajyanye ubugingo bwanjye* mu bitagira umumaro,+Cyangwa ngo arahire ibinyoma.+5 Azajyana umugisha uturuka kuri Yehova,+Kandi Imana y’agakiza+ ke izamubaraho gukiranuka.6 Abo ni bo bamushaka;Abo ni bo bashaka mu maso hawe, Mana ya Yakobo.+Sela.7 “Mwa marembo mwe,+ nimwubure imitwe yanyu;Mwa miryango yahozeho kuva kera mwe,+ nimuhagurukeKugira ngo Umwami ufite ikuzo yinjire!”+8 “Uwo Mwami ufite ikuzo ni nde?”+“Ni Yehova ukomeye kandi w’umunyambaraga,+Ni Yehova, intwari ku rugamba.”+9 “Mwa marembo mwe,+ nimwubure imitwe yanyu;Yee, nimwubure imitwe yanyu mwa miryango yahozeho kuva kera mwe,Kugira ngo Umwami ufite ikuzo yinjire!”+10 “Uwo Mwami ufite ikuzo ni nde?”“Ni Yehova nyir’ingabo; ni we Mwami ufite ikuzo.”+Sela.


text:
Rwanda : Gatsibo:ubwo basozaga icyumweru cya Gacaca basanze hari abatarishyuye imitungo
Abaturage bo mu kagari ka Kabarore umurenge wa kabarore bashima uburyo gacaca yashoboye kubagarurira ubwiyunge no kubakuramo urwicyekwe kuko nyuma y’uko bamwe bangije imitungo yabandi bakayishyura mu gihe More...
Gatsibo bagaragarijwe ibibangamira ubumwe n’ubwiyunge
Abakozi ba Komisiyo y’igihugu y’ubumwe n’ubwiyunge basaba inzego z’ibanze kwegera abaturage babafasha gucyemura ibibazo bitaragera aho abantu bicana kuko byagaragaye ko amakimbirane atuma More...
Nyanza: Bari ku isonga mu kurangiza imanza z’imitungo zaciwe n’inkiko Gacaca
Icyeregeranyo cyashyizwe ahagaragara tariki 3/04/2012 na Guverineri w’Intara y’Amajyepfo, Munyentwari Alphonse cyerekanye ko Akarere ka Nyanza kari imbere y’utundi turere tugize iyo Ntara More...
Muhanga: Abaturage bagiye gushishikarizwa gufashanya ngo hishyurwe imitungo yangijwe
Imanza zitarangira ni kimwe mu bibazo byagiye bigaragara mu Rwanda kubera ahanini ikibazo cy’imanza za gacaca zagiye zihura n’ibibazo binyuranye. Mu rwego rwo gukemura ibyo bibazo akenshi bigaragara More...


text:
Iki ni ikibazo cyibazwa n’abatari bake kuri iyi si, ndetse wenda nawe waba uhora ubyibaza; muri iyi nkuru rero tugiye kubagezaho icyo Bibiliya ijambo ry’Imana ribivugaho.
Mu gitabo cya 2 Abakorinto 2:14 haratubwira ngo, “Ntimwifatanye n’abatizera mudahwanye. Mbese gukiranuka no gukiranirwa byafatanya bite? Cyangwa umucyo n’umwijima byabana bite?” Ishusho yibi ntaho yaba itaniye n’ingamiya ebyiri zikurura umuzigo umwe ariko zidafite icyerekezo kimwe. Aho kugira ngo zishyire imbaraga hamwe mu gukurura uwo muzigo ahubwo zizahangana, imwe ikurura ukwayo n’indi nayo ukwayo.
Nubwo uwo murongo wa Bibiliya utavuga ijambo ubukwe, ariko ibivugwamo bifitanye isano ndetse n’isura y’ubukwe. Uwo murongo kandi ukomeza utubwirako ntaho Kristo ahuriye na Beliyeli (satani). Nta byishimo byo mu Mwuka bishobora kuboneka mu bukwe bw’umukristu n’utari umukristu.
Pawulo akomeza yibutsa abizera ko ari ubuturo bw’Umwuka wera bo bemeye kwakira gakiza mu mitima yabo. Ati “Mbese urusengero rw’Imana rwahuza rute n’ibishushanyo bisengwa, ko turi urusengero rw’Imana ihoraho? Nk’uko Imana yabivuze iti “Nzatura muri bo ngendere muri bo, Nzaba Imana yabo no bo bazaba ubwoko bwanjye.” 2 Abakorinto 6:16. Kubera iyo mpamvu rero abo bantu ntibakwiriye kubana kuko ubukwe ari isano ikomeye cyane y’umubano muri ubu buzima.
Bibiliya kandi iratubwira iti, “Ntimuyobe, kwifatanya n’ababi konona ingeso nziza.” 2 Abakorinto 15:33. Kugirana ubucuti ubwari bwo bwose n’umuntu utizera byatuma ugana mu nzira mbi bityo ukava mu nzira y’Imana byihuse cyane.
Twahamagariwe kubwiriza intama zazimiye ariko ntitwabwiwe kubana nazo. Nta kintu kibi nko kubaka ubucuti bwawe n’abatizera, ukabana nabo birambye utagamije kubahindura. Mbese niba warakunze umuntu utizera, icyakubera cyiza kuruta ni urukundo cyangwa n’ubugingo muri Kristo?
Niba se warashakanye n’umuntu utizera, ni gute mwembi mwabasha gukuza ubucuti bwanyu mu mwuka muri uko kubana? Ni gute ukubana nyakuri kwanyu kwashimangirwa ndetse kugakomera niba mutemera igishimangirwa impande zose.
Hari abantu bakijijwe bakunda kwibwira ngo “ntacyo bitwaye, nzamuhindura”. Ibi bikwiye kwitonderwa cyane kuko wowe nk’umuntu udashobora guhindura mugenzi wawe. Kuko Umwuka Wera ari we wemeza ibyaha, noneho uwo yemeje ibyaha bye akihana abikuye ku mutima, akababarirwa.
Ntabwo rero ushobora kwica itegeko ry’Imana witwaje ko uri kuyikorera. Niba umukunda, ibyaba byiza wamusengera kandi ukamubwiriza, yakizwa ukareba imbuto yera, ukamuha igihe cyo guhindukira. Amaze kwakirwa mu bana b’Imana, niho urukundo rwawe rwaba rufite ishingiro. Ariko kumukunda mbere, ukamwemerera mbere, cyangwa ukamubwiriza ugamije ko muzabana, urwo si urukundo kuko utabwiriza umuntu umubonamo gusa inyungu.
Source-Ubugingo.com


text:
Nk’uko dusanzwe tubagezaho bimwe mu bice biba bigize ibiganiro birambuye abakozi b’Imana baba bagiranye na Ubugingo.com, muri iki iyi nkuru turakugezaho igice gito cy’ubuhamya bwa Apotre Mutabazi Joseph, Imana yahamagariye kuyikorera imukuye mu kazi ko kubakisha yari asanzwe akora. Muri iki gice uraza kumva ukuntu yabaye igihe kirekire aba mu idini ariko atarahura na Yesu ku giti cye ngo asobanukirwe neza inzira y’agakiza. Apotre Mutabazi ati ‘’nabaye igihe kinini mu itorero njya gusenga bisanzwe ku cyumweru, nahura n’umukobwa ngakora ibyo ngomba gukora, nkora ibyaha nk’abandi bose ariko nziko ku cyumweru ngomba kujya gusenga.’’
Mutabazi akomeza avuga ukuntu yaje urambirwa ubuzima bwo kuvanga iyaha no gusenga, afata umwanzuro wo kutazasubirayo mbere y’uko Yesu amukiza ibyaha, ati ‘’ nari naravuye mu itorero, mvuga ngo sinzagaruka mu rusengero kuko ndabona ndi gutamo igihe cyanjye, nzagaruka Yesu nankura mu byaha, icyo gihe nateraniraga aho muze wanjye yateraniraga muri ADEPR, ariko nkora ibyaha, numvaga nta mahoro bimpa kuvanga ibyaha no gusenga kandi nta ngororano nzabibonera.’’
Mu buhamya bwe Apotre Mutabazi avuga ko yaje guhura na Yesu neza ubwo yajyaga gusura umukobwa wari fiyanse we, akajya kwa sebukwe avuye gusambana ahandi hantu yagerayo akabasanga mu mwanya wo gusenga, barimo kwatura bikarangira Umwuka w’Imana ahamufatiye, ibyo yita kumugwira cyangwa kumuvumbukana ariko nyine riba itangiriro ry’agakiza ke.
Kugeza ubu Apotre Mutabazi Joseph ni umukozi w’Imana, iyo atanga ubuhamya ntaterwa isoni no guhamya aho Yesu yamukuye, n’ububata yamukije nyuma y’igihe kirekire satani yaramwigaruriye. Ayobora itorero Holy of holies riherereye i Gahanga mu karere ka Kicukiro.
Nshuti nawe ushobora kuba ufite idini ubarizwamo, ushobora no kuba uri umwizerwa muri ryo ndetse cyane, ukagira n’izina ryiza aho usengera ariko igikomeye ni ukuba umwizerwa ku Mana. Icyakora Yesu nawe yakwakira umwemereye.


text:
Burya umutwaro Yesu akwikoreza niwo wawe
Mwese abarushye n’abaremerewe nimuze munsange ndabaruhura. Mwemere kuba abagaragu banjye munyigireho, kuko ndi umugwaneza kandi noroheje mu mutima, namwe muzabona uburuhukiro mu mitimayanyu, kuko kunkorera kutaruhije, n’umutwaro wanjye utaremereye. Matayo 11.28-30.
Hari igitekerezo kimwe cy’abagabo bari berekeje mu gihugu cyari hakurya y’uruzi ariko buri wese yagombaga kugenda ahetse umusaraba we, ubwo bari munzira bagenda, umugabo umwe yitegereje uwe musaraba abona nimuremure kandi ni mugari ikindi kandi yumvaga umuremereye.
Yaje kunguka igitekerezo cyo kuwugabanyaho ngo arebe ko wamworohera, arabikore yumva hari ikigabanutse, ageze imbere gato arongera yigira inama yo kongera gukataho gato arabikora.
Bagenzi be barihangana bemera kwikorera imisaraba yabo uko iri, nuko bageze imbere kuri rwa ruzi bose barahagarara bararebana bibaza uko bari buhace birabayobera, ariko umwe muri bo yunguka igitekerezo arambura wa umusaraba we abona harakwiriye nuko awambukiraho n’ababandi bose babigenza uko, ariko umwe wawugabanyije agezweho asanga yawukataguye ata umutwe ntacyo agikoze nuko abandi baragenda we arasigara.
Abantu benshi batekereza ko umutwaro Yesu abikoreza uba uremereye, nyamara haba hari impamvu awuguhaye, abandi ugasanga batekereza ko ari ibintu bigoranye bibangamye cyangwa se umuntu aburiramo amahoro ariko ukuri nyako ni uku: kuko kunkorera kutaruhije, n’umutwaro wanjye utaremereye. Matayo 11.28-30
Iyo ukora umurimo w’Imana wumva uvunika ukivovota, wumva ubonye ikindi ukora byo wabireka mbese bimeze nko kubura ikindi ukora, burya uravunika, ni hamwe usanga umuntu ahora yivovota yibaza igihe bizarangirira ariko burya iyo umuntu abikora ari umutwaro kandi yumva abikunze ntabwo bimuvuna.
Yesu ntabwo yaha umuntu ibintu adashobora. Ikindi Imana ikunyuza mubikomeye bitewe nicyo ishaka, impamvu Imana yemera kukwikoreza umutwaro runaka nuko iba ibona ko biri ngombwa kandi ko bizakugirira akamaro.
Hari umudamu wakundaga kurira cyane avuga ati ‘’Imana irankabiriza, aho mba nageragerejwe’’, rimwe Imana imujyana mu iyerekwa imwereka imisaraba myinshi harimo iy’abantu batandukanye imusaba gutoramo uwo ashaka ariko muri yose yasanze uwe ari wo wonyine abasha guterura kuko indi yo nta nuwo yabashije kunyeganyeza.
Icyo dusabwa ni ukwihangana no kwemerera Yesu akadutegeka ubundi tukakira imitwaro aduhereza kuko we ubwe arabizi ko itaremereye, niyo mpamvu azadushoboza kuyikorera, Amen.


text:
IGICE CYA 121
“Nimukomere! Nanesheje isi”
NYUMA Y’IGIHE GITO INTUMWA NTIZARI KONGERA KUBONA YESU
UMUBABARO W’INTUMWA WARI GUHINDUKA IBYISHIMO
Yesu n’intumwa ze bari biteguye kuva mu cyumba cyo hejuru bari basangiriyemo ibya Pasika. Kubera ko Yesu yari yagiriye intumwa ze inama nyinshi, yongeyeho ati “ibyo nabibabwiriye kugira ngo hatagira ikibasitaza.” Kuki byari bikwiriye ko aziha uwo muburo? Yarazibwiye ati “abantu bazabaca mu isinagogi. Ndetse igihe kiraje, ubwo uzabica wese azatekereza ko akoreye Imana umurimo wera.”—Yohana 16:1, 2.
Ibyo bishobora kuba byaratumye intumwa zigira impungenge. Nubwo Yesu yari yaravuze mbere yaho ko isi yari kubanga, ntiyari yarababwiye mu buryo bweruye ko bari kwicwa. Kubera iki? Yesu yaravuze ati “sinabibabwiye mbere kubera ko nari nkiri kumwe namwe” (Yohana 16:4). Icyo gihe yari arimo ababurira mbere y’uko agenda. Ibyo byari kubafasha, bigatuma nyuma yaho batagira igisitaza.
Yesu yakomeje agira ati “ngiye gusanga uwantumye, nyamara nta n’umwe muri mwe umbaza ati ‘urajya he?’ ” Mbere yaho kuri uwo mugoroba bari bamubajije aho yari agiye kujya (Yohana 13:36; 14:5; 16:5). Ariko noneho bari bahungabanyijwe n’uko yari ababwiye ko bari kuzatotezwa, bituma baheranwa n’agahinda. Ibyo byatumye batamubaza byinshi ku bihereranye n’ikuzo yari guhabwa cyangwa icyo ibyo byari kuba bisobanura ku basenga by’ukuri. Yesu yarababwiye ati “kubera ko nababwiye ibyo, agahinda kuzuye mu mitima yanyu.”—Yohana 16:6.
Hanyuma Yesu yatanze ibisobanuro agira ati “kuba ngiye ni mwe bifitiye akamaro, kuko nintagenda umufasha atazigera aza aho muri. Ariko ningenda nzamuboherereza” (Yohana 16:7). Abigishwa ba Yesu bari kubona umwuka wera ari uko gusa Yesu apfuye hanyuma akajya mu ijuru, kuko ari bwo yari kuwohereza ukajya ufasha abigishwa be aho bari ku isi hose.
Umwuka wera wari ‘guha isi ibimenyetso byemeza ku byerekeye icyaha, gukiranuka n’urubanza’ (Yohana 16:8). Koko rero, byari bigiye kugaragazwa ko isi yananiwe kwizera Umwana w’Imana. Igihe Yesu yari kuba azamutse mu ijuru, byari kuba ari gihamya idakuka igaragaza ko ari indahemuka kandi byari kugaragaza impamvu “umutware w’iyi si,” ari we Satani agomba gucirwa urubanza.—Yohana 16:11.
Yesu yakomeje agira ati “nari ngifite byinshi byo kubabwira, ariko ntimushobora kubisobanukirwa nonaha.” Igihe yari kubasukaho umwuka wera, wari kubayobora “mu kuri kose,” kandi ugatuma babaho mu buryo buhuje n’uko kuri.—Yohana 16:12, 13.
Intumwa ntizasobanukiwe amagambo Yesu yongeyeho agira ati “hasigaye igihe gito ntimwongere kumbona, kandi nyuma y’igihe gito muzongera mumbone.” Zibajije icyo yashakaga kuvuga. Yesu yamenye ko zashakaga kumusaba ibisobanuro, maze arazibwira ati “ni ukuri, ni ukuri, ndababwira ko muzarira kandi mukaboroga, ariko isi izishima. Muzagira agahinda, ariko agahinda kanyu kazahinduka ibyishimo” (Yohana 16:16, 20). Bukeye bwaho ku gicamunsi igihe Yesu yicwaga, abayobozi b’idini barishimye, ariko abigishwa be bagira agahinda. Hanyuma agahinda kabo kahindutse ibyishimo igihe Yesu yazurwaga. Kandi ibyo byishimo byarakomeje igihe yabasukagaho umwuka wera w’Imana.
Yesu yagereranyije imimerere intumwa zarimo n’imimerere umugore ufashwe n’ibise aba arimo, aravuga ati “iyo umugore arimo abyara, arababara kubera ko igihe cye kiba kigeze. Ariko iyo amaze kubyara umwana, ntiyongera kwibuka wa mubabaro kubera ko aba afite ibyishimo by’uko hari umuntu wavutse mu isi.” Yesu yahumurije intumwa ze agira ati “ubu namwe mufite agahinda. Ariko nzongera kubabona kandi imitima yanyu izishima; ibyishimo byanyu nta wuzabibaka.”—Yohana 16:21, 22.
Kugeza icyo gihe, intumwa zari zitaragira icyo zisaba mu izina rya Yesu. Ariko noneho yaravuze ati “icyo gihe muzasaba mu izina ryanjye.” Kuki zari kubigenza zityo? Ntibyari guterwa n’uko Se yari gutinda kuzumva. Koko rero Yesu yaravuze ati ‘Data ubwe abakunda bitewe n’uko mwankunze [kuko] ndi intumwa ya Data.’—Yohana 16:26, 27.
Amagambo atera inkunga Yesu yabwiye intumwa ze, agomba kuba ari yo yatumye zigira ubutwari bwo kuvuga ziti “ibyo ni byo bitumye twizera ko waturutse ku Mana.” Nyuma y’igihe gito zari kugeragezwa kugira ngo bigaragare niba koko zarabyizeraga. Koko rero, Yesu yazisobanuriye ibyari bigiye kuzibaho, agira ati “dore igihe kigiye kuza, ndetse kirageze, ubwo muzatatana buri wese akajya iwe, mukansiga jyenyine. Icyakora sinzaba ndi jyenyine.” Ariko Yesu yarazijeje ati “nababwiye ibyo kugira ngo mugire amahoro binyuze kuri jye. Mu isi mugira imibabaro, ariko nimukomere! Nanesheje isi” (Yohana 16:30-33). Yesu ntiyazitereranye. Yari yiringiye ko kugira ngo na zo zineshe isi nk’uko na we yayinesheje, zagombaga gukora ibyo Imana ishaka mu budahemuka, nubwo Satani n’isi ye bari kugerageza gutuma zinamuka, ntizikomeze gushikama.


text:
Igitaramo Korari Jehova-Niss yakoze gisize yeretse abakunzi bayo ko ari Korari ifite icyerekezo
Igitaramo Korari Jehovaniss-Niss yakoze mu mpera z’icyumweru cyaraye kirangiye gisize imbaga y’abakitabiriye ibonye ko iyi Korari ifite icyerekezo. Iki gitaramo cyabaye ku gicamunzi cyo kuri iki cyumweru tariki 22/11/2015 kibera ku kicaro cy’umudugudu wa ADEPR-Cyahafi (Nyarugenge-Kigali) aho iyi Korari isanzwe ikorera umurimo w’Imana.
Korari Jehovaniss-Niss ihimbaza Imana
Iki gitaramo kandi cyanabereyemo umuhango wo kwizihiza isabukuru y’imyaka 20 iyi Korari imaze itangiye umurimo w’ivugabutumwa mu ndirimbo, aho bagarutse ku mateka yabo, ukuntu bavuye kure n’intambwe ikomeye bamaze gutera, ari nabyo bakubiye mu mashimwe batashatse kwihererana, nk’uko byagarutsweho n’umuyobozi w’iyi Korari Mbirinde Silivere.
Mu ijambo ry’Imana Pastor Desire Habyarimana yifashishije intego y’iki giterane yagiraga iti ‘’Nibutse iminsi yak era, nibwira ibyo wakoze byose, ntekereza umurimo w’intoki zawe.’’ Zaburi 143:5, yongeye kwibutsa abantu ko Imana yakoze imirimo ikomeye idakwiye kwibagirana mu buzima bwabo.
Pastor Desire Habyarimana yigisha ijambo ry’Imana
Uyu mukozi w’Imana yibukije abantu ko Dawidi avuga aya magambo yari azi icyo avuga kuko yabayeho ubuzima bw’intambara cyane ariko muri byose akarushaho kubona Imana. Yoherejwe mu ishyamba ari umuhererezi wari ukwiye kwerekwa urukundo n’ababyeyi, akajya yirirwa arwana n’intare n’idubu, yishe Goliyati Abisirayeli bose batinye bahungira mu mwobo na bakuru be ndetse n’umwami bamuhinyuye, Imana imurinda amaboko y’ababisha be, imukiza Sawuli n’ibindi byinshi yahuye nabyo bikomeye. Ariko muri byose yari yarakoze ikintu gikomeye, yize gushyira ibyiringiro bye mu Mana kandi arushaho gukiranuka, ari nayo nama uyu mukozi w’Imana yasoje agira abakristo.
Korari Jehova-Niss yatangiye umurimo w’Imana mu mwaka w’1995 itangiwe n’umuririmbyi witwa Mukanyandwi Anne Marie, ikaba yaragiye yaguka kuburyo ubu ifite abaririmbyi bagera kuri 90, ifite Alubumu imwe y’amajwi n’amashusho, kuri ubu bakaba barimo gutegura indi nshyashya bazashyira ku mugaragaro mu minsi iri imbere.


text:
MENYA UNASOBANUKIRWE BYINSHI KU BITERA KUTABYARA N’UBURYO BYAKOSORWA
.
.
Kutabyara bitera guhangayika no kwiheba
Kutabyara ni iki?
.
Mu buvuzi bavuga kutabyara igihe cyose umuntu uri mu myaka y’uburumbuke akora imibonano ariko ntihabeho gutwita.
Ibi bituma mu rugo haza ibibazo binyuranye bitewe nuko kutabyara, aho usanga akenshi bashinja umugore bati uciye umuryango ndetse no mu rugo ugasanga hahora intonganya bitana bamwana.
.
Iyo bikomeje bamwe babicyemuza gucana inyuma, akenshi bigakorwa n’umugabo nyamara hari igihe agenda agasanga naho agiye ntabyaye.
Abagore bo ashobora kubicyemuza kwitwitisha itabaho, akaba yakiba umwana akabeshya ko yabyaye. Ibyo byose nyamara ntibyabaho, abafite ikibazo baganye muganga bakamenya isoko yo kutabyara kwabo.
.
.
Kutabyara biterwa n’iki?
.
Nkuko tubivuze ruguru, igihe ukora imibonano ntihabeho gutwita, biterwa n’impamvu zitandukanye, haba ku mugabo no ku mugore. Izo mpamvu ni izikurikira:
.
.
Kuba umugore atari mu gihe cye cy’uburumbuke.
.
Ibi bireba abantu badakora imibonano buri gihe nk’abantu bahura muri weekend gusa cyangwa gacye mu kwezi. Hari igihe rero mubonana igihe cy’uburumbuke cyararenze, bityo ntihabeho gusama nyamara mwese muri bazima.
.
.
Kuba umugore afite acide nyinshi mu gitsina.
.
Ubusanzwe hari ibipimo byemewe bya acide iba mu gitsina cy’umugore. Hari igihe rero umugore aba yifitemo acide nyinshi noneho intangangabo igezemo yose igahita ipfa itarazamuka.
.
.
Kuba umugabo afite intanga nkeya mu masohoro.
.
Intangangabo mbere yo guhura n’intangangore zikora isiganwa, nuko itanze izindi akaba ariyo ihura n’igi. Iyo rero ari nkeya, hari igihe zose zipfira mu nzira.
.
.
Kuba umugore agira ubushyuhe bwinshi mu gitsina.
.
Intangangabo ntizihanganira ubushyuhe burenze 39°C. Iyo rero mu gitsina cy’umugore hari ubushyuhe burenze ubu, zirapfa.
.
.
Kuba umugabo asohora intanga z’ibihuhwe, mu yandi magambo zitari nzima.
.
.
Kuba umugore yaracuze imburagihe.
.
Hari igihe umugore mu mikurire ye akurana intanga nkeya nuko yatinda kubyara zikamushiramo. Kandi n’ubundi uko utinda kubyara niko amahirwe agenda agabanyuka.
.
.
Kuba umugore afite intanga z’ibihuhwe.
Ibi ntibimubuza kujya mu mihango.
.
.
Kuba badahuza (incompatible).
.
Ibi nubwo bidakunze kubaho, gusa hari igihe umugabo n’umugore bose baba ari bazima, nyamara ntibabyarane. Ibi akenshi biterwa nuko umugore aba afite ubwoko bw’amaraso bwa Rhesus négatif umugabo ari positif. Iyo batazi ko bafite icyo kibazo, bashobora kutabyarana.
.
.
Kuba intangangabo zitashyizwe kure hashoboka.
.
Niba intanga zidatangiriye urugendo rwazo byibuza muri 6cm uhereye mu mwinjiriro w’igitsina cy’umugore, biragoye ko zagera aho zigiye zikiri nzima.
.
Izi ni zo mpamvu z’ingenzi zitera kutabyara. Ibyinshi muri ibi, ubimenya neza nyuma yo gusuzumwa na muganga akakubwira ikibazo cyawe.
.
.
Ese kutabyara biravurwa?
.
Kutabyara bishobora kuvurwa bitewe n’igituma habaho kutabyara.
Mbere yo kwivuza, ni byiza kubanza kumva yuko umwe muri mwe ashobora kuba ari we ufite ikibazo, cyangwa mwese mukaba mugifite.
.
Ikindi ntuzihutire gufata imiti iyo ariyo yose utayandikiwe na muganga.
Nugera kwa muganga, niho uzasobanukirwa neza igituma mutabyara.
Niba basanze mwese muri bazima, muzasabwa kongera iminsi yo gukoramo imibonano kugirango barebe niba mwajyaga mubikora atari mu minsi y’uburumbuke.
.
Igihe umugore afite ikibazo cy’intanga zidakura (ovulation), azahabwa imiti ikoze mu misemburo ituma zikura.
Niba umugabo adafite intanga zihagije nawe azahabwa imiti anategekwe nibyo arya kugirango ziyongere.
.
Niba umugore afite ubushyuhe bwinshi cyangwa aside nyinshi mu gitsina, azahabwa imiti ibivura.
.
Nibiba ngombwa basanze imiyoboro yifunze cyangwa nyababyeyi ibyimbye cyane (endometriosis), umugore azabagwa.
.
Nibiba ari ikibazo cya Rhesus bazareba niba bigifite igaruriro. Nibasanga amazi yararenze inkombe, nimwe muzifatira umwanzuro. Mushobora gufata umwana mukamurera cyangwa mukagira ukundi mubigenza.
.
Rero muri macye ngibyo ibizakorwa kugirango murebeko mwabyara.
Menya ko bitemewe kugira umuti n’umwe wafata utawuhawe na muganga, nyuma yo kumenya igituma mutabyara.
Niba hari ubundi busobanuro mukeneye twiteguye kubafasha, Murakoze!
Reposted & Dr. P. Mupenzi Mwiza
Group Ubuzima-Ubuvuzi-Inama


text:
Umuntu wese iyo afite inshuti aba atekereza ko uwo bakundana ari nawe bazabana akumva rwose niwe yaremewe. Ubusanzwe nta muntu numwe wifuza kubana nuwo ataremewe anabimenye ko atari we yaremewe yahita amureka batarabana. Hari igihe rero uwo mukundana aba atari we Imana yakuremeye ngo muzabane. None ni gute wamenya uwo waremewe ko muzabana? Dore bimwe […]
Mbese ni iki cyagufasha kubana neza no kurambana n’uwo mwashakanye?
Mu bushakashatsi nakoze, nasanze nta muntu numwe ubaho utifuza uburyohe bw’urukundo, uko yaba ari kose aba yifuza gukunda no gukundwa. Abanyarwanda baciye umugani bagira bati “Nta zibana zidakomanya amahembe”. Nyamara ariko mu kuyakomanya hari icyo mwakora mugakomeza kuryoherwa n’urukundo rwanyu. Ikiremwa muntu cyose gikunda kubaho mu munezero, ndetse ibyo abantu bakora byose, iteka usanga biganisha […]
Harya koko twemere ingo zacu zijye zirara zishya nibucya zizime?
Iyi mvugo ngo “ zirara zishya bwacya zikazima” maze iminsi nyibazaho ndeba ukuri kwayo, ariko naje gusanga koko ari iy ‘ukuri. Muri iki gihe ingo nyinshi zifite ibibazo bituma zirara zishya ariko wazireba ku manywa ukabona zimeze neza. Mu bibazo bituma zirara zishya harimo nk’ iterambere rigenda rizana ibibazo byinshi, uburinganire, n’ ibindi byinshi .Ariko […]
Ese koko ubujiji bushobora gusenya urugo?
Mu gitabo cye yise “ urukundo rukomeza indahiro” BUCYABUNGURUBWENGE Gaspard yaravuze ati” umugore ndetse n’umugabo utazi ubwenge yisenyera urugo”.Muri icyo gitabo cye akomeza agira ati” kumenya ubwenge mu kubaka urugo ntibivuze kwiga amashuri menshi cyane, ahubwo bivuze ko ugomba kumenya ikibabaza uwo mubana ukakirinda naho icyo akunda ukacyitwararika”. Umuririmbyi umwe nawe yararirimbye ati” kubaka urugo […]
Ese ni ngombwa kubwira umukunzi wawe amateka yawe yose?
Bamwe mu bantu bakundana batekereza ko ari itegeko kubwirana buri kintu cyose ku mateka yabo n’abo bahoze bakundana kera cyangwa arebana n’ ubuzima bwabo bwite. Nubwo bimeze bityo ariko iyo babwiranye amateka yabo yose hari igihe bigira ingaruka zitandukanye kandi zitari nziza bikaba byabazanira kutumvikana, kubana nabi ndetse bikaba byanabatandukanya. Birashoboka ko utagize amahirwe yo […]
Ese koko kuba mukundana birahagije ko mubana?
Akenshi gushidikanya ku birebana n’ uwo muzashakana ni ibintu bisanzwe nubwo mwaba mukundana cyane munamaranye igihe kirekire, bitewe nuko muri iki gihe imiryango idafite ibyishimo igenda yiyongera, n’ abashakanye batana baragenda biyongera. Ukwiriye kuba maso igihe utekereza gutera iyo ntambwe ishobora kuzahindura ubuzima bwawe bwose bukaba bwiza cyangwa bubi. Iyo ugeze igihe cyo gushaka uwo […]
Koko telefone aho kuba igisubizo zibaye ikibazo?
Umunsi umwe nagendanye n’ umugore w’ inshuti yanjye mu modoka tugiye ku kazi, arebye asanga yazanye telefone y’ umugabo we ubwo n’ umugabo yari yatwaye iye kuko zose zarasaga. Akibibona mbona arahangayitse cyane abuze amahoro, mbona ibibazo bimubanye byinshi. Nagerageje kumubaza ikibazo agize ambwira ababaye cyane ati” ubu koko abagabo bajya bantereta nibampamagara umugabo akitaba […]
Ni izihe ngeso abagore batishimira z’ abagabo babo?
Abagore benshi iyo muganiriye bakubwira ko abagabo wabona batagira utugeso tubangamira abagore babo ari bakeya. Iyo utwo tugeso dukabije dushobora kuba intandaro y’ ubwumvikane buke mu muryango . Reka turebere hamwe zimwe muri izo ngeso abagabo bagira zidashimisha abagore babo. Iya mbere ni umugabo ufuha cyane. Burya uwo ukunda ushobora kumufuhira , ariko iyo gufuha […]
Ni iyihe mpamvu abakobwa iyo bageze mu bwangavu bagira ipfunwe aho kugira ishema?
Igihe cy’ubwangavu ni igihe cyiza gishimishije cyane, ni igihe umukobwa wese aba atangiye kugaragaza impinduka zitandukanye zo ku mubiri no mu bitekerezo. Izo mpinduka hari abakobwa benshi zigeraho bagatangira kugira ipfunwe, bakumva birababangamiye cyane. Reka turebere hamwe zimwe mu mpamvu zitera abakobwa kugira ipfunwe aho kugira ishema. Impamvu ya mbere: Abakobwa benshi nta makuru ahagije […]
WAKORA IKI IGIHE WUMVA WAZINUTSWE UWO MWASHAKANYE?
Kuzinukwa uwo mwashakanye ni igihe ugeramo ukumva utakimukunda, utamwiyumvamo, ukumva utakinifuza kumureba mu maso ndetse no kumva aho avuga. Iki rero ni ikibazo gikomeye cyane kuko bituma abashakanye bashobora gutandukana. Ibi biterwa n’ ibintu byinshi nko kuba warashatse uwo utakunze kubera impamvu zitandukanye, kuba waramukundaga ariko akagu8hemukira mu buryo butandukanye, kuba atakwereka urukundo , kuba […]


text:
Rwanda | Huye: imirengeigerakuriitanuyarangijekubarura
Kuba hariimirengeigerakuriitanuyo mu Karere ka Huyeyamazekurangizakubarura, bigaragazwa na raporo y’ibarurayagejejwekumuyoboziw’igikorwacy’ibaruramu Ntara y’amajyepfoejokuwamberetarikiya More...
Nyamasheke: Guverineri Kabahizi yasuye akarere ka Nyamasheke mu rwego rwo gutangiza icyumweru cyahariwe inkiko gacaca
Mu rwego rwo gutangiza icyumweru cyahariwe inkiko gacaca kibanziriza gusoza ku mugaragaro inkiko gacaca ku rwego rw’igihugu, umuyobozi w’intara y’iburengerazuba Kabahizi Celestin yasuye umurenge More...


text:
ubu tuvugana umugabo n umugore bar kurwana bapfa ko umwe ashaka kureba film undi ashaka match
ibintu byose babimenaguy mur salon kuburyo byanyobey ukuntu ndibubakize!
ubu c nkor iki koko?
kd ngo iyo wivanze mumirwano y umugabo n umugore ngo niwowe bateranira bakaguhondagura!
mungir inama rwose ubu meze nkuwagwanye umusaraba pe!!!
umugabo n umugore bar kurwana bapfa ko umwe ashaka kureba film undi ashaka match
ubu tuvugana umugabo n umugore bar kurwana bapfa ko umwe ashaka kureba film undi ashaka match


text:
ISOMO RYA MBERE
Isomo ryo gitabo cy’Umuhanuzi Habakuki (Hab 1, 12-17; 2, 1-4)
1,12Uhoraho, kuva mu ntangiriro se si wowe Mana yanjye, Nyirubutagatifu wanjye kandi utazapfa bibaho ? Uhoraho, washyizeho uwo mwanzi ngo aducire urubanza, uramukomeza wowe Rutare, kugira ngo aduhane. 13Nyamara se ko amaso yawe azira inenge, washobora ute kwitegereza ikibi no kwihanganira akarengane ? Ni kuki ukomeza kwirengagiza amahano akorwa n’abagambanyi, ukicecekera igihe umugiranabi aconcomera umurusha ubutungane ? 14Abantu ubagenzereza nk’amafi yo mu nyanja, mbese nk’ibikururuka mu mazi bitagira umutware! 15Abo bose umwanzi azabarobesha ururobo, abafatire mu rushundura rwe, abashyire mu mutego we. Icyo gihe azishima kandi asabagire, 16nuko ature igitambo rwa rushundura rwe, atwikire ububani uwo mutego we, kuko ari byo akesha kurya ibitubutse kandi byiza. 17Mbese azareka ryari gufatira amahanga mu rushundura rwe, ngo akomeze kuyatsemba nta mbabazi ?
2,1Jyewe rero ngiye gukomera ku izamu ryanjye, nkomeze mpagarare hejuru y’inkike; nzagenzure kugira ngo numve icyo Imana izambwira, mbese igisubizo izampa kuri aya magambo yanjye. 2Nuko Uhoraho ansubiza agira ati “Andika iby’iri bonekerwa ubishyire mu tubaho, maze babashe kubisoma neza. 3Gusa iby’iri bonekerwa bizaza mu gihe cyagenwe, ni bwo byose bizuzuzwa nta kabuza; n’aho ryatinda kandi uzaritegereze, kuko rizaza ku gihe cyaryo nta gihindutse ! 4Ni koko azarimbuka umuntu wuzuye ubwirasi, naho intungane izabeshwaho n’ubudahemuka bwayo.”
ZABURI (Zab 9, 8-9, 10-11, 12-13)
Inyik/ Uhoraho, ntiwigera utererana abagushakashaka.
Uhoraho aganje ubuziraherezo,
ashinze intebe ye ngo ace imanza.
Ni we ugengana isi ubutabera,
agacira imanza imiryango ari ntaho abogamiye.
Uhoraho nabe ubuvunyi bw’abashikamiwe,
mu bihe by’amage nababere ubuvunyi.
Abazi izina ryawe nibakwiringire, Uhoraho,
kuko udatererana abagushakashaka !
Nimucyo turirimbire Uhoraho uganje kuri Siyoni,
nimwamamaze ibigwi bye mu mahanga !
Kuko akurikirana uwamennye amaraso ntabirangarane,
ntiyirengagize imiborogo y’abanyabyago.
IBANGONDIRIMBO RIBANZIRIZA IVANJILI (2Tim 1, 10)
Alleluya Alleluya.
Yezu Kristu Umukiza wacu yatsinze urupfu,
maze atangaza ubugingo abigirishije Inkuru Nziza ye.
Alleluya.
IVANJILI
+ Matayo (Mt 17, 14-20)
Muri icyo gihe, Yezu amaze kwihindura ukundi ku musozi, ari kumwe na Petero na Yakobo na Yohani, 14bagera iruhande rw’inteko y’abantu. Nuko umuntu yegera Yezu, amupfukamira agira ati 15“Nyagasani, babarira umwana wanjye urwaye igicuri, akaba ameze nabi. Kenshi yiroha mu muriro, ubundi mu mazi. 16Namuzaniye abigishwa bawe ntibashobora kumukiza.” 17Yezu arasubiza ati “Mbe bantu b’iki gihe b’abemera gato kandi b’inkozi z’ibibi, nzabana namwe kugeza ryari ? Nzabiyumanganya mpereze hehe ? Nimumunzanire hano.” 18Nuko Yezu acyaha iyo roho mbi imuvamo, ako kanya arakira. 19Nuko abigishwa begera Yezu baramubaza bati “Ni iki gituma twebwe tutashoboye kuyirukana ?” 20Arababwira ati “Ni uko mufite ukwemera guke. Koko ndababwira ukuri: Iyo mugira ukwemera kungana n’impeke y’ururo, mwabwiye uyu musozi muti ‘Va aha ngaha ujye hariya’, ukahajya; kandi nta cyashobora kubananira.”


text:
ISOMO RYA MBERE
Ibaruwa ya Mugatatifu Yakobo Intumwa (Yak 5,13-20)
Bavandimwe, 13mbese muri mwe hari ubabaye? Nasenge. Hari uwishimye se? Naririmbe ibisingizo. 14Mwaba se mwifitemo umurwayi? Nahamagaze abakuru ba Kiliziya bamuvugireho amasengesho, bamaze kumusiga amavuta mu izina rya Nyagasani. 15Isengesho rijyanye n’ukwemera rizakiza uwo murwayi: Nyagasani azamuzahura, kandi niba yarakoze ibyaha abibabarirwe. 16Nimwirege ibyaha byanyu bamwe ku bandi, kandi musabirane kugira ngo mukizwe. Isengesho ry’intungane rigira ubushobozi bwinshi. 17Dore Eliya yari umuntu nka twe, asabana umwete kugira ngo imvura itagwa, maze koko ntiyagwa mu gihe cy’imyaka itatu n’amezi atandatu; 18hanyuma yongera gusaba maze ijuru rivubura imvura, isi yera imbuto. 19Bavandimwe, niba muri mwe hari uwahabye maze akitarura ukuri, hanyuma bakamugarura, 20mumenye ko ugaruye umunyabyaha akamukura mu nzira yari yarayobeyemo, aba akijije ubuzima bw’umunyabyaha kandi agatsemba ibyaha bitabarika.
ZABURI (Zab 141 (140),1-2, 3.8)
Inyik/ Isengesho ryanjye niribe nk’ububani bucumbekera imbere yawe.
Uhoraho ndagutabaza, tebuka umbe hafi!
Jya utega amatwi ijwi ryanjye igihe ngutakiye.
Isengesho ryanjye niribe nk’ububani bucumbekera imbere yawe,
N’amaboko ndambuye abe nk’ituro rya nimugoroba.
Uhoraho, genzura irembo ry’ururimi rwanjye,
ushyire umurinzi ku munwa wanjye.
Nyagasani Mana yacu, niwowe mpanze amaso,
ni wowe mpungiraho, urandinde gupfa!
IBANGONDIRIMBO RIBANZIRIZA IVANJILI (Mt 11,25
Alleluya Alleluya
Uragasingizwa Dawe, Mutegetsi w’ijuru n’isi,
wowe wahishuriye abaciye bugufi amabanga ry’Ingoma y’ijuru.
Alleluya.
IVANJILI
+ Mariko (Mk 10, 13-16)
Muri icyo gihe, 13Yezu bamuzanira abana bato ngo abakoreho, maze abigishwa barabakabukira. 14Yezu abibonye ararakara, maze arababwira ati «Nimureke abana bansange, mwibabuza kuko Ingoma y’Imana ari iy’abameze nka bo. 15Ndababwira ukuri: umuntu wese utazakira lngoma y’lmana nk’umwana, ntazayinjiramo bibaho.» 16Nuko arabahobera, abasabira umugisha abashyizeho ibiganza.


text:
ISOMO RYA MBERE
Igitabo cy’Umuhanuzi Amosi (Am 7, 12-15)
Muri iyo minsi, 12Amasiya umuherezabitambo w’i Beteli abwira umuhanuzi Amos ati «Ngaho genda wa mubonekerwa we, cika ujye mu gihugu cya Yuda; ho uzashobora kwirwanaho no guhanura! 13Naho hano i Beteli ntuzongere kuhahanurira kuko ari ingoro y’umwami, urusengero rwa cyami!» 14Amosi asubiza Amasiya ati «Sinari umuhanuzi, sinari n’umwe mu itorero ry’abahanuzi; nari umworozi ngakonora n’ibiti byera imbuto. 15Nyamara Uhoraho yankuye inyuma y’amatungo, nuko arambwira ati ‘Genda uhanurire umuryango wanjye Israheli!’»
ZABURI (Zab 85 (84), 9ab-10, 11-12,13-14)
Inyik/ Uhoraho, twereke impuhwe zawe kandi uduhe agakiza kawe.
Ndashaka kumva icyo Uhoraho Imana avuze,
aravuga iby’amahoro y’umuryango we n’abayoboke be.
Koko ubuvunyi bwe buba hafi y’abamutinya,
Kugira ngo ikuzo rye rigume mu gihugu cyacu.
Impuhwe n’ubudahemuka byarahuriranye,
Ubutabera n’amahoro birahoberana.
Ubudahemuka buzamera busagambe ku isi,
maze ubutabera bubururukireho buva mu ijuru.
Uhoraho ubwe azabaha ihirwe,
maze isi yacu izarumbuke imbuto.
Ubutabera buzamugenda imbere,
n’intambwe ze zigaragaze inzira.
ISOMO RYA KABIRI
Ibaruwa Mutagatifu Pawulo Intumwa yandikiye Abanyefezi (Ef 1.3-14)
3Nihasingizwe Imana Se w’Umwami wacu Yezu Kristu, Yo yadusakajemo imigisha y’amoko yose ituruka kuri Roho mu ijuru, ku bwa Kristu. 4Nguko uko yadutoreye muri We nyine mbere y’ihangwa ry’ibiriho byose, kugira ngo tuzayihore imbere mu rukundo turi intungane n’abaziranenge. 5Igena ityo mbere y’igihe ko tuzayibera abana yihitiyemo, tubikesheje Yezu Kristu. Uko ni ko yabyishakiye ku buntu bwayo, 6kugira ngo izahore isingirizwa ingabire yaduhereye ubuntu mu Mwana wayo w’Inkoramutima. Ni We dukesha ugucunguzwa amaraso ye, tukamuronkeramo imbabazi z’ibyaha byacu k’urugero rw’ubusendere bw’ineza yayo, 8ikaba yarabudusesekajemo ibigiranye ubuhanga n’ubumenyi bwose. 9Yaduhishuriye ibanga ry’ugushaka kwayo, wa mugarnbi wuje urugwiro yari yifitemo kuva kera 10ngo izawuzuze ibihe bigeze: umugambi wo gukoranyiriza ibintu byose ku Mutware umwe rukumbi Kristu, ari ibiri mu ijuru, ari n’ibiri ku isi. 11Ni we kandi twatorewemo, tugenwa mbere y’igihe ku buryo buhuye n’umugambi w’Ugenga byose, 12kugira ngo twebwe abashyize amizero muri Kristu tubonereho gusingiza ikuzo ryayo. 13Namwe rero aho mumariye kumvira ijambo ry’ukuri, ari yo Nkuru Nziza y’ugukizwa kwanyu, mukaryemera, ni We mukesha kuba mwarashyizweho ikimenyetso cya Roho Mutagatifu wasezeranywe, 14ari na We musogongero w’umugabane twagenewe, ubanziriza icungurwa ry’umuryango Imana yironkeye ngo ihore isingirizwa ikuzo ryayo.
IBANGONDIRlMBO RIBANZIRIZA IVANJILI (Zab 19(18), 5)
Alleluya Alleluya.
Ijambo ry’Imana riramamazwa ku isi hose,
n’Inkuru Nziza ikagera ku mpera z’isi.
Alleluya.
IVANJILI
+ Mariko (Mk6,7-13)
Muri icyo gihe, 7Yezu ahamagara ba bandi Cumi na babiri abohereza babiri babiri mu butumwa, abaha n’ububasha kuri roho mbi. 8Abategeka kutagira icyo bajyana mu rugendo, kereka inkoni yonyine; nta mugati, nta ruhago, nta biceri mu mukandara, 9keretse kwambara inkweto z’urugendo, ariko ati «Ntimwambare amakanzu abiri.» 10Yungamo ati «Urugo muzinjiramo rwose muzarugumemo kugeza igihe muhaviriye. 11Nimugera ahantu ntibabakire kandi ntibabumve, mujye muhava mubanje gukunguta umukungugu uri ku birenge byanyu, bibabere ikimenyetso kibashinja.» 12Nuko baragenda batangaza ko abantu bagomba kugarukira Imana. 13Birukana roho mbi nyinshi, kandi basiga abarwayi benshi amavuta barabakiza.